text: Թուրքիայի եւ Իրաքի վարչապետները քննարկել են ԻՊ դեմ համատեղ պայքարը | Razm.info ← ՊԲ-ն վնասազերծել է դիվերսիայի ժամանակ հակառակորդի ականապատած հատվածները ԱՄՆ-ն վավերացրել է ռազմանավերի փոխանցման օրինագիծը. Թուրքիան դուրս է մնացել դրանից → Թուրքիայի եւ Իրաքի վարչապետները քննարկել են ԻՊ դեմ համատեղ պայքարը Posted on Դեկտեմբեր 26, 2014 by Անահիտ Չալիկյան | 1 Comment Դեկտեմբերի 25-ին Թուրքիայի եւ Իրաքի վարչապետները երկու երկրների Ռազմավարական համագործակցության բարձրագույն խորհուրդի 2-րդ նիստի ժամանակ քննարկել են տարածաշրջանում խաղաղության ու կայունության հաստատման եւ ահաբեկչության դեմ պայքարի, ինչպես նաեւ էներգետիկ հարցեր:Այս մասին հայտնում է թուրքական «Անադոլու» գործակալությունը: Թուրքիայի վարչապետ Ահբեդ Դավութօղլուն եւ Իրաքի վարչապետ Հեյդար ալ-Աբադին Թուրքիայի վարչապետ Ահբեդ Դավութօղլուն հայտարարել է, որ պետք է թույլ չտալ Սիրիա մտնել այն օտարերկրացիներին, որոնք պատրաստվում են միանալ տեղի ապստամբական ընդդմիադիր խմբավորումներին կամ «Իսլամական պետությանը»: Վարչապետը հայտարարել է, որ Իրաքը պատկանում է Իրաքի ժողովրդին, իսկ Սիրիան՝ սիրիացիներին: Դավութօղլուն հայտարարել է նաեւ, որ նիստի ժամանակ կողմերը համաձայնության են եկել համատեղ պայքարել տարածաշրջանի բոլոր ահաբեկչական խմբավորումների, այդ թվում ԻՊ-ի եւ Քրդստանի աշխատավորական կուսակցության դեմ, որն ահաբեկչական է ճանաչվել նաեւ ԱՄՆ-ի եւ ԵՄ-ի կողմից, ու հավելել, որ Իրաքի եւ Թուրիայի պաշտպանության նախարները համաձայնության են եկել ավելի բազմակողմանի համագործակցել ԻՊ դեմ պայքարող ուժերին մարզելու հարցում: Իրաքի վարչապետ Հեյդար ալ-Աբադին եւս ընդգծել է ԻՊ դեմ պայքարում Թուրքիայի հետ համագործակցության կարեւորությունը եւ նշել, որ իրենք թուրքական կողմից աջակցություն են ակնկալում անվտանգության, հետախուզության, ռազմական եւ մարտիկների վերապատրաստման ծրագրի իրականացման հարցերում: Վարչապետները նշել են նաեւ իրենց պատրաստականությունը համագործակցել էներգետիկ ոլորտում, ինչը հնարավորություն կտա Իրաքին իր նավթի բնական ռեսուրսները Թուրքիայով հասցնել համաշխարհային շուկա, իսկ Թուրքիան էլ ավելի կամրապնդի իր դիրքերը՝ որպես էներգետիկ տարանցիկ ուղի: Հիշեցնենք, որ երկու շաբաթ առաջ Թուրքիայի էներգետիկայի նախարարը հայտարարել էր, որ թուրքական պետական նավթավերամշակման TÜPRAŞ գործարանը 520 հազար բարել նավթ է գնել Հյուսիսային Իրաքի քրդական ինքնավարությունից, եւ չվերամշակված նավթը շարունակում է հոսել Իրաքից Թուրքիա՝ չնայած ԻՊ վտանգին: Վարչապետ Դավութօղլուն նշել է, որ եթե այս համագործակցության սկզբում (2014թ մայիսի 22) Բաղդադը կոշտ արձագանքեց Թուրքիայի եւ իր տարածքի քրդերի համագործակցությանը, ապա վերջին շրջանում իրաք-քրդական հարաբերությունների մերձեցումը հնարավորություն կտա Իրաքի կենտրոնական իշխանությանը Քիրքուքի նավթամուղով օրական 300 հազար բարել նավթ արտահանել Թուրքիա: Հիշեցնենք, որ Թուրքիայի եւ Իրաքի Ռազմավարական համագործակցության բարձրագույն խորհուրդը ստղծվել է 2009թ: Թուրքիան նման խորհուրդներ է հիմնել նաեւ Ռուսաստանի, Հունաստանի, Ուկրաինայի, Սիրիայի, Հորդանանի, Լիբանանի, Քաթարի, Պակիստանի եւ Վրաստանի հետ: Խորհուրդների նպատակը Թուրքիայի ու տվյալ երկրների ռազմավարական համագործակցությունն ավելի բարձր մակարդակում զարգացնելն է: This entry was posted in Լուրեր and tagged Դավութօղլու, Թուրքիա, Իսլամական պետություն, Իրաք. Bookmark the permalink.


source: CulturaX

text: «Այդ խաղում մենք խաղատախտակի դերում ենք». Վարուժան Գեղամյան - Karevor.com 2022-06-08T14:12:01+04:00 14:12 չորեքշաբթի, 08 հունիսի, 2022 թ. Թուրքագետ Վարուժան Գեղամյանը տելեգրամյան իր ալիքում գրում է. «Վերջին ամիսներին հետեւում եմ, թե Թուրքիան ինչ արագությամբ եւ ծավալներով է ներգրավվում Հարավային Կովկասի ու Միջին Ասիայի տարածաշրջաններում՝ վայելելով արեւմտյան մի քանի պետությունների անթաքույց աջակցությունը եւ տեղում կերտում սեփական ազդեցության գոտիները (ներառյալ թե՛ ռազմական, թե՛ տնտեսական բաղադրիչները)։ Որքան հաջողի Թուրքիան Միջին Ասիայում, այնքան Հարավային Կովկասի վերջին չնվաճված կտորը՝ Հայաստանը իր ազդեցության գոտում ներառելը մի քանի անգամ ավելի հրատապ ու անհրաժեշտ է դառնալու Անկարայի եւ իր դաշնակիցների համար։ Այլ խոսքով, Հարավային Կովկասը մեր օրերի «Մեծ խաղի» հիմնական թիրախն է, իսկ այդ խաղում մենք, դեռեւս, խաղատախտակի դերում ենք»։


text: Կենտրոն համայնքում տեղադրվում են պլաստիկ թափոնների սորտավորման ամաններ | Azat News Գլխավոր Նորություններ Կենտրոն համայնքում տեղադրվում են պլաստիկ թափոնների սորտավորման ամաններ Կենտրոն համայնքում տեղադրվում են պլաստիկ թափոնների սորտավորման ամաններ Սեպտեմբեր ամսվա ընթացքում «Այ Էս Էս Դի» Համայնքների կայուն զարգացման նորարարական լուծումներ» հասարակական կազմակերպությունը (ISSD ՀԿ), «ԳԼՈԲԱԼ ԿՐԵԴԻՏ» ՈՒՎԿ-ի հովանավորությամբ եւ Երեւանի քաղաքապետարանի թույլտվությամբ, Երեւանի Կենտրոն վարչական շրջանում տեղադրել է պլաստիկ շշերի համար նախատեսված երկու բաժնից բաղկացած 4 սորտավորման ամաններ եւ կտեղադրի եւս 9-ը։ ISSD ՀԿ-ից տեղեկացնում են, որ ամանները տեղադրվել են հետեւյալ տարածքներում՝ «Recycle it!» նախագիծը մեկնարկել է 2018թ.-ի հունիսին՝ ՄԱԶԾ-ԳԷՀ Փոքր դրամաշնորհների ծրագրի ֆինանսավորմամբ։ Մինչ օրս ծրագրի շրջանակներում ISSD ՀԿ-ն իրականացրել է թափոնների սորտավորման աշխատանքներ 200-ից ավելի կազմակերպություններում: Ծրագրի նպատակն է նպաստել Հայաստանում աղբի/թափոնների տարանջատման եւ վերամշակման մշակույթի ձեւավորմանը՝ տեսակավորման ամանների տեղադրման եւ թափոնների կառավարման վերաբերյալ իրազեկվածության մակարդակի բարձրացման միջոցով: Ծրագրի աջակիցներից են Երեւանի քաղաքապետարանը, «Կոկա Կոլա» հիմնադրամը, ՀՀ Կառավարությունը։ Նախորդ հոդվածըԱննա Հակոբյանը հրապարակել է Gettyimages-ի backstage կադրերը Հաջորդ հոդվածըՈւսանողական street fashion. ինչպես են հագնվում նորաձեւ հայ ուսանողները համալսարան գնալու համար


text: Իրականում ՀՔԾ-ն Փաշինյանի նամակը ստացել է, սակայն սպասում է հրահանգին | Politik.am Home » ՆԵՐՔԻՆ ԿՅԱՆՔ » Իրականում ՀՔԾ-ն Փաշինյանի նամակը ստացել է, սակայն սպասում է հրահանգին Իրականում ՀՔԾ-ն Փաշինյանի նամակը ստացել է, սակայն սպասում է հրահանգին 2013/11/08 Հատուկ քննչական ծառայությունը դեռեւս չի ստացել ԱԺ պատգամավոր Նիկոլ Փաշինյանի գրությունը, որով պատգամավորը դիմել է ՀՔԾ պետին, որպեսզի նա քննության առարկա դարձնի Շանթ Հարությունյանի եւ ազատամարտիկ Վարդան Վարդանյանի հայտարարություններն այն մասին, որ ՀՀ ոստիկանապետ Վ. Գասպարյանն ու նրա տեղակալ Հ. Պողոսյանը ֆիզիկական բռնություններ են գործադրել նրանց նկատմամբ: ԳԱԼԱ-ի հարցին, թե ՀՔԾ արդեն մուտքագրե՞լ է պատգամավոր Ն. Փաշինյանի գրությունը՝ ուղղված ՀՔԾ պետին եւ ի՞նչ է արվում այդ ուղղությամբ, ՀՔԾ լրատվության հարցերով պատասխանատու Մ. Ահարոնյանը պատասխանել է. «Ոչ, մենք դեռեւս նման գրություն կամ հայտարարություն չունենք»: Ինչպես տեղեկացնում են Politik.am-ի աղբյուրները ՀՔԾ-ն իրականում ստացել է Նիկոլ Փաշինյանի դիմումը, սակայն սպասում է վերեւների հրահանգին, որպեսզի հասկանա, թե ինչ ընթացք տրվի: Չի բացառվում, որ ՀՔԾ-ն այդպես էլ «չստանա» Փաշինյանի դիմումը:


text: «Իմ կյանքում շատ դժվարություններ են եղել եւ ես ինձ համարում եմ պայքարող կին». «Մոր խոստումից» Օֆելյա Զաքարյանը՝ նոր ֆոտոշարքի եւ մյուս մասնագիտության մասին - Լուրեր Հայաստանից - Թերթ.am «Իմ կյանքում շատ դժվարություններ են եղել եւ ես ինձ համարում եմ պայքարող կին». «Մոր խոստումից» Օֆելյա Զաքարյանը՝ նոր ֆոտոշարքի եւ մյուս մասնագիտության մասին 14:52 • 20.11.19 Օֆելյա Զաքարյանը հեռուստադիտողներին ներկայանում է «Մոր խոստումը» հեռուստասերիալում՝ մարմնավորելով գլխավոր հերոսուհու՝ Աննայի կերպարը։ Դերասանուհին իր նոր ֆոտոշարքը տրամադրել է Tert.am Life-ին եւ մեզ հետ զրուցել ֆոտոշարքի, ոճի, չշպարվելու եւ իր առաջին մասնագիտության մասին։ Դերասանուհին ասաց՝ բավականին երկար ժամանակ ցանկություն է ունեցել ներկայանալ ֆոտոշարքով, սակայն զբաղվածության հետեւանքով չի կարողացել։ «Առաջարկ ստացա մեր հեռուստասերիալի դերասանուհիներից մեկից, որը նաեւ լուսանկարչությամբ է զբաղվում՝ Լուսինե Թորոսյանից։ Ինքն ասաց, որ սեւ ու սպիտակ լուսանկարների շարք է անում եւ առաջարկեց նաեւ ինձ լուսանկարել։ Պարբերաբար տարբեր ֆոտոսեսիաների առաջարկներ ստացել եմ, սակայն մերժում էի՝ նախ չէր ստացվում, հետո ժամանակս չէր ներում։ Նկարահանումն արել ենք մանկական երկաթուղու հատվածում։ Այնտեղ շատ հետաքրքիր պահեր են եղել, որովհետեւ կա փոքրիկ լողավազան, որտեղ մարդիկ լողում են, ինքս այդ եղանակին, երկարաճիթ բարձրակրունքներով մտել էի ջուրը եւ հանուն լուսանկրների, լավ կադրի բավականին թրջվեցի։ Մարդիկ զարմացած նայում էին՝ շատ զվարճալի էր։ Անհամբեր սպասում էի ֆոտոշարքին, որը բավականին լայն արձագանք գտավ»,- ասաց դերասանուհին։ Օֆելյան նշեց՝ հագուստը, ոճն ու տրամադրությունն ինքն է ընտրել եւ հենց տեղում հնարավորնս արագ զգեստափոխվել է հաջորդ կերպարի համար. «Պայքարող եւ ուժեղ կնոջ կերպարով եմ։ Բնությանը համահունչ լուսանկարներն են, որովհետեւ, կարծում եմ, առհասարակ մարդիկ պետք է բնության հետ ներդաշնակ լինեն։ Ինքս ավելորդություններ, ավելի բաց կերպարներ չեմ սիրում, որովհետեւ, ըստ իս, կարեւորն ասելիքն է։ Հնարավոր է շատ փակ կերպարով մարդն այնքան ասելիք տեղ հասցնի։ Առհասարակ ասելիքը մերկության մեջ չէ։ Առաջարկ ունեցել եմ, որպեսզի հագուստի տեսանկյունից բաց լուսանկարներ ստանանք, սակայն չեմ համաձայնել։ Չնայած կարծում եմ, որ խնդիրը բացի ու փակի մեջ չէ՝ խնդիրն ասելիքի մեջ է։ Իմ կյանքում շատ դժվարություններ են եղել եւ ես ինձ համարում եմ պայքարող կին։ Դժվարությունները փորձել եմ հաղթահարել եւ, կարծում եմ, որ ստացվել է»։ Դերասանուհին ասաց՝ երիտասարդ երեւալու խնդիր երբեք չի ունեցել եւ անգամ էկրանին հենդես է գալիս տարիքով կնոջ կերպարով. «Ուրիշ դերասանուհիներ լինեին գուցե նեղվեին, որ էկրանին անընդհատ նման կերպարով են, բայց ես նման խնդիր չունեմ, որ ասեմ՝ վայ իմ տեսքը եւ այլն։ Նախապատվությունս առհասարակ տալիս եմ խաղի որակին. բնավորությամբ շատ կերպարներ կան, որոնք իրենց դերի մեջ շատ լավն են, բայց խորանալով նկատում ես, որ գեղեցիկ չեն։ Անկախ ամեն ինչից, իհարկե պետք է խնամված լինել։ Ամեն տարիքում էլ մարդը հենց իր տարիքի մեջ է գեղեցիկ»։ Դերասանուհին ժպիտով ասաց՝ միշտ էլ շատ քիչ է շպարվել։ «Դասական արտաքին ունեմ ու ամենաքիչ շպարն էլ կարող է հետաքրքիր ընգծել։ Անգամ ֆիլմի հետ կապված ինքս եմ առաջարկել, որ դիմահարդարում չլինի, քանի որ տառապած կնոջ կերպար է։ Իրականում, հազվադեպ եմ շպարվում, չնայած սիրում եմ նաեւ դա։ Առհասարակ կարծում եմ, որ ամեն ինչ չափի մեջ է գեղեցիկ»,- նշեց Օֆելյան։ Հավելենք, որ դերասանուհին զբաղվում է նաեւ գեղանկարչությամբ եւ ավարտել է Գեղարվեստի ակադեմիան։ Ֆետոշարքում առկա նկարները հենց նրա վրձնին են պատկանում։ «Չայած ժամանակի սղությանն, ամեն դեպքում, ժամանակ եմ գտնում եւ լիցքաթափվելու համար նկարում եմ, հագեցնում ստեղծագործական քաղցս, էմոցիաներս եմ դատարկում։ Փոքրիկիս ծնվելուց հետո ժամական չէի ունենում եւ մոտ երեք տարի վրձինը ձեռքս չէի վերցրել։ Երեք տարի անց դա առաջին նկարն էր, որը սոցցանցում հրապարակելուց անմիջապես հետո, գտավ իր տիրոջն ու վաճառվեց։ Բավականին բարդ էր, որովհետեւ ընդմիջումից հետո իմ արած առաջին գործն էր։ Նախկինում ունեցել եմ եւ՛ անհատական ցուցահանդեսներ, եւ՛ խմբակային»,- ասաց դերասանուհին։


text: Նաիրիտցիները վարչապետից պահանջում են հստակություն մտցնել գործարանի հետագա ճակատագրի հարցում Անահիտ Մանուկյանը (աջից) եւ Կարինե Շահվերդյանը «Ազատության» տաղավարում, 17-ը օգոստոսի, 2017 թ. «Նաիրիտի» նախկին աշխատողները բաց նամակով դիմել են վարչապետ Կարեն Կարապետյանին՝ խնդրելով վերջնական պատասխան տալ՝ կապված քիմիական գործարանի վերագործարկման հնարավորության հետ։ ««Նաիրիտով» հետաքրքրված է եւ մեկ տարի շարունակ բանակցություններ է վարում «Եվրոպա Ասիա բիզնես ֆինանսական կենտրոն» հոլդինգը։ Ի՞նչն է խանգարում երկկողմ հուշագրի ստորագրմանը, երբ եվրոպական կողմը եւ՛ աուդիտի, եւ՛վերագործարկման հետագա բոլոր ծախսերն իր վրա է վերցնում: Եվ եթե այդ հուշագրի որեւէ կետ չի համապատասխանում ՀՀ նորմերին, ինչու՞ կառավարությունը դրա փոփոխման առաջարկ չի անում: Ուստի՝ առաջարկում ենք ՀՀ կառավարությանը՝ պաշտոնապես հրապարակել վերջնական որոշումը: Ակնկալում ենք, որ որոշումը կլինի խելամիտ եւ այն կբխի մի քանի հազար նաիրիտցիների շահերից, ՀՀ տնտեսության զարգացման շահերից»,-ասված է նամակում։ «Նաիրիտի» նախկին աշխատողներ Անահիտ Մանուկյանը եւ Կարինե Շահվերդյանն այսօր «Ազատության» տաղավարում պատասխանում են գործարանի հետագա ճակատագրին, ինչպես նաեւ քիմիական երբեմի հսկայի նախկին աշխատողներին վերաբերող հարցերին:


text: Լոռու մարզի դատախազը միջնորդագիր է ներկայացրել Վանաձոր համայնքի ղեկավարին՝ նախադպրոցական հաստատություններում արձանագրված հանցագործությունների հետ կապված - Լուրեր Հայաստանից - Թերթ.am Լոռու մարզի դատախազը միջնորդագիր է ներկայացրել Վանաձոր համայնքի ղեկավարին՝ նախադպրոցական հաստատություններում արձանագրված հանցագործությունների հետ կապված 19:03 • 04.06.18 Լոռու մարզի դատախազությունում մի քանի քրեական գործերի նախաքննության օրինականության վիճակի ուսումնասիրման արդյունքում պարզվել է, որ Վանաձոր համայնքի ենթակայությամբ գործող նախադպրոցական ուսումնական հաստատություններում վարչատնտեսական լիազորություններով օժտված իրավասու պաշտոնատար անձինք պատշաճ կերպով չեն կատարել իրենց աշխատանքային պարտականությունները: Դրա հետեւանքով համայնքի բյուջետային միջոցներից կատարվել են անհիմն հատկացումներ, ինչը միեւնույն ժամանակ հանդիսանում է հանցանքի կատարմանը նպաստող հանգամանք: Մասնավորապես, քրեական գործերի նախաքննությամբ ձեռք են բերվել բավարար ապացույցներ այն մասին, որ Վանաձոր համայնքի թիվ 33 եւ թիվ 32 մանկապարտեզների տնօրենները 2015 թվականին մանկապարտեզների տարբեր աշխատակիցների կողմից մի քանի աշխատանքային օր աշխատանքի չհաճախելու պայմաններում, նրանց փաստացի չաշխատած օրերի համար վարձատրություն ապահովելու անձնական այլ դրդումներով կազմել, հաստատել եւ իրենց ստորագրությամբ վավերացրել են «Աշխատաժամանակի հաշվարկի տեղեկագրեր», որից հետո բովանդակությամբ կեղծ հիշյալ փաստաթղթերն օգտագործելով` ներկայացրել են վճարման: Արդյունքում իրենց պաշտոնեական դիրքն օգտագործելով՝ նրանց կողմից համայնքի բյուջեից վատնման եղանակով հափշտակվել է այդ աշխատակիցների չաշխատած օրերի աշխատավարձը: Սակայն մեջբերված փաստական տվյալները վկայում են, որ Վանաձոր համայնքի ենթակայությամբ գործող նախադպրոցական ուսումնական հաստատությունների գործունեության նկատմամբ չի իրականացվել պատշաճ վերահսկողություն: Արդյունքում նախ ուսումնական հաստատություններում նախատեսվել են ՀՀ կրթության եւ գիտության նախարարի համապատասխան հրամանով չնախատեսված փոխտնօրենի հաստիքային միավորներ, ապա տեւական ժամանակ փոխտնօրենի պաշտոնեական պարտականություններն ստանձնած աշխատակցի աշխատանքի չհաճախելու հանգամանքը դուրս է մնացել վերահսկողական գործառույթներ իրականացնող պաշտոնատար անձանց տեսադաշտից: Ուսումնասիրությունները փաստում են նաեւ, որ նախադպրոցական ուսումնական հաստատությունների տնօրեններն այդ պաշտոններում հիմնականում իրենց մերձավոր ազգականներին են աշխատանքի ընդունել եւ վերջիններիս աշխատանքի չհաճախելու պայմաններում կազմել, հաստատել եւ համայնքապետարան են ներկայացրել բովանդակությամբ կեղծ փաստաթղթեր, որոնց հիման վրա համայնքի բյուջեից կատարվել են անհիմն հատկացումներ: Այսինքն՝ ակնհայտ է, որ համայնքային ենթակայությամբ գործող նախադպրոցական ուսհաստատությունների իրավասու պաշտոնատար անձինք պատշաճ չեն կատարել իրենց աշխատանքային գործառույթները եւ չեն ապահովել հիմնադրի բյուջետային հատկացումների արդյունավետ օգտագործումը: Իսկ համայնքային միջոցների հափշտակման պայմաններում դժվար է խոսել ուսհաստատություններում կրթական պատշաճ գործընթացի կազմակերպման, մանկավարժական մյուս աշխատողների համար բարենպաստ աշխատանքային պայմաններ ստեղծելու, կոլեկտիվում բարենպաստ բարոյահոգեբանական մթնոլորտի ձեւավորման մասին:


text: Դատարանը 6 տարի ազատազրկման դատապարտեց փաստաբան Մահմաթ Ամին Աքթարին | Քուրդիստանի Նորություններ տուն նորություններ Դատարանը 6 տարի ազատազրկման դատապարտեց փաստաբան Մահմաթ Ամին Աքթարին Դատարանը 6 տարի ազատազրկման դատապարտեց փաստաբան Մահմաթ Ամին Աքթարին Ամեդ Ամին Աքթարը ՝ Ամեդայի փաստաբանների միության (Դիարբեքիր) նախկին նախագահ, դատապարտվել է 6 տարի 3 ամսվա ազատազրկման ՝ իր «ահաբեկչական կազմակերպությանը անդամակցելու» մեղադրանքով: Այսօր տեղի է ունեցել Ամեդայի փաստաբանների միության նախկին նախագահ Մահմաթ Ամին Աքթարի դեմ գործով լսումը ՝ կապված inողովրդավարական հասարակության կոնգրեսում (CDS) 2018 թվականին նրա գործունեության հետ: Ակտարը մեղադրվում էր «արգելված կազմակերպության անդամության» եւ «արգելված կազմակերպության քարոզչության» մեջ: Նիստը կայացավ Ամեդի 4-րդ քրեական դատարանում, դատարանը դատապարտեց Աքթարին 6 տարի 3 ամիս ազատազրկման: Փաստաբանի ելույթից հետո դատարանը դատապարտեց Ամեդին, ըստ որի ՝ նա «ահաբեկչական կազմակերպությանը անդամակցելու» եւ «ահաբեկչական կազմակերպության օգտին քարոզչություն» կատարելու մեղադրանքով 6 տարի 3 ամիս պետք է բանտարկվի:


text: Նախագահ Սարգսյանն ու JICA-ի նախագահը փոխգործակցության ընդլայնման հնարավորություններն են քննարկել – Armenia Today 19 Սեպտեմբեր 2021 03:15 Աշխատանքային այցով Ճապոնիայում գտնվող Հայաստանի Հանրապետության նախագահ Արմեն Սարգսյանն այսօր հանդիպում է ունեցել Ճապոնիայի միջազգային համագործակցության գործակալության (JICA) նախագահ Կիտաոկա Շինիչիի հետ: Այս մասին հայտնում են նախագահի աշխատակազմից։։


text: Արարատի մարզում մեքենան դուրս է եկել երթեւեկելի գոտուց եւ ընկել ձորակը 11:22, 17.03.2019 Մարտի 16-ին, ժամը 20:37-ին «911» ծառայությանն ահազանգ է ստացվել, որ Արարատի մարզի Տիգրանաշենի ոլորաններում տեղի է ունեցել ՃՏՊ. անհրաժեշտ է փրկարարների օգնությունը: ՀՀ արտակարգ իրավիճակների նախարարությունից News.am-ին տեղեկացրին, որ դեպքի վայր է մեկնել ԱԻՆ ՓԾ հրշեջ-փրկարարական ջոկատից մեկ մարտական հաշվարկ: Պարզվել է, որ Երեւան-Մեղրի ավտոճանապարհի 84-րդ կմ-ին «Mercedes-Benz C 180» մակնիշի (վարորդ՝ Ռ. Գ., ծնված 1977 թ.) ավտոմեքենան դուրս է եկել երթեւեկելի գոտուց եւ ընկել ձորակը: Մինչ փրկարարների՝ կանչի վայր հասնելը Ռ. Գ.-ն հոսպիտալացվել է Արարատի ԲԿ, որտեղ բժիշկները տուժածի առողջական վիճակը գնահատել են բավարար:


text: ԱԺ-ում օրվա երկրորդ կեսին եւս քվորում չապահովվեց նիստը սկսելու համար | ԱՐՄԵՆՊՐԵՍ Հայկական լրատվական գործակալություն 16:03, 20 Մարտ, 2017 ԵՐԵՎԱՆ, 20 ՄԱՐՏԻ, ԱՐՄԵՆՊՐԵՍ: Ազգային ժողովի հերթական քառօրյա նիստը չմեկնարկեց` քվորում չապահովելու պատճառով: Ինչպես հաղորդում է «Արմենպրես»-ը, Ազգային ժողովի փոխնախագահ Էդուարդ Շարմազանովը հայտարարեց, որ մարտի 20-ի նիստը չի կայանա, քանի որ լրացել է գրանցման համար անհրաժեշտ երեք լրացուցիչ ժամը, սակայն քվորում չի ապահովվել: ԱԺ փոխնախագահը հիշեցրեց, որ Ազգային ժողովի կանոնակարգի համաձայն` մինչեւ 15:00-ն պետք է հնարավորություն տային պատգամավորներին գրանցվելու համար: «Քվորում այս պահին չկա, ուստի նիստն այսօր չի կայանա»,- հայտարարեց Էդուարդ Շարմազանովը:


text: Թեհրանի դասական երեկոն՝ հայկական լարերի վրայ - «ԱԼԻՔ» Օրաթերթ You are here:Գլխաւոր էջ»Լուրեր»Մշակոյթ»Թեհրանի դասական երեկոն՝ հայկական լարերի վրայ «Նիաւարան»-ում տեղի ունեցաւ Ղազարոս Սարեանի երաժշտական ուսումնարանի սաների համերգը «ԱԼԻՔ» - Թեհրանի «Նիաւարան» մշակութային համալիրի երեկոն դասականութեամբ լցւեց Երեւանից ժամանած երաժիշտների կատարմամբ: Երեւանի Ղազարոս Սարեանի անւան երաժշտական ուսումնարանի սաների տրիօ, կւարտետ, եւ սոլօ ելոյթներով, Նիաւարանի «Խալիջ-է Ֆարս» համերգասրահում ներկայ հանդիսատեսն ականատեսն եղաւ Կոմիտասի, Բեթհովէնի, Չայկովսկու, Ահարոնեանի, ... եւ Խաչատրեանի ստեղծագործութիւնների կատարմանը: Նախաձեռնութեան՝ իրանական կողմի աշխատանքները համադրող՝ մայեստրօ Ռազմիկ Օհանեանը թերթիս լրագրողին յայտնեց, որ Երեւանի Ղ. Սարեանի երաժշտական ուսումնարանի Թեհրանում իրականացւած համերգի նախաձեռնութիւնը՝ «Կուկունեան» ֆոնդինն է, տնօրինութեամբ՝ Արփի Աճեմեանի: Նա նշեց նաեւ, որ ֆոնդի հետ համատեղ աշխատանքներով փորձ է արւում երկու ժողովուրդների միջեւ մշակութային կամուրջ իրականացնել եւ երիտասարդութեան առջեւ նոր հորիզոններ ուրւագծել: «Յատկապէս, երբ նման մի բարձրորակ աշխատանք եւ նախաձեռնութիւն է տեղի ունենում հէնց երիտասարդ կատարողների միջոցով: Հաւատացած եմ, որ նման մօտեցումներով աւելի դիւրին եւ մատչելի կը լինի նպաստաւոր ենթահող պատրաստել երկու ժողովուրդների նոր սերունդներին միմեանց ճանաչեցնելու առիթների համար»,- այս մասին խօսելով Ռազմիկ Օհանեանը արձանագրեց, որ ծրագիրն իրականացւել է Իրան-Հայաստան մշակութային կապերի ընդլայնման ծիրում: Խմբին մաս կազմող ուսանող երաժիշտներ՝ Հայկ Ամիրեանին (ջութակ), Ռաֆայէլ Ասրեանին (տրոմպետ), Մարիա Արիստակէսեանին (թաւջութակ), Արման Մարգոլովին (կանտրաբաս), Գարեգին Կոնակցեանին (կլարնետ), Մերի Մարգարեանին (ջութակ), Դաւիթ Այդայեանին (ալտոջութակ), Ալբերտ Նաւասարդեանին (սակսաֆոն), եւ Հռիփսիմէ Աղակարեանին (դաշնամուր) ընկերակցում եւ ուղեկցում էին դասախօսներ՝ Սուսաննա Սուքիասեանը (տնօրէն) եւ Արմինէ Գրիգորեանը: Ղազարոս Սարեան երաժշտական ուսումնարանը հիմնադրւել է 1971 թւականին Երեւանի քաղաքապետարանի միջոցով եւ անւանակոչւել երաժշտագէտ Ղազարոս Սարեանի յիշատակին: Ուսումնարանն առանձնանում է նրանով, որ այնտեղ դասաւանդւում է գրեթէ բոլոր երաժշտական գործիքները, ինչպէս նաեւ արւեստի միւս ոլորտները: Սարեան ուսումնարանում սովորող ուսանողների թիւն անցնում է հազարից:


text: Ալիեւը պետք է նախազգուշացնող քարտեր ստանա 23:20 - 16/փետրվարի/2018 Ադրբեջանի խորհրդարանի պատգամավոր Ռասիմ Մուսաբեկովը հարցազրույց է տվել «Արմինֆո» գործակալությանը, որում հնչեցրել է Ադրբեջանի «առաջարկները» Հայաստանում եւ Ադրբեջանում ընտրություններից հետո ժամանակաշրջանի համար: Մուսաբեկովն Ադրբեջանում նախագահի ընտրությունները հոկտեմբերից ապրիլ տեղափոխելու որոշումը պայմանավորել է ղարաբաղյան կարգավորմամբ: Նա նշել է, որ Ադրբեջանը չի ցանկանում «կորցնել» ամառը եւ աշունը, եւ փորձում է արդեն ամռանը ղարաբաղյան հարցի շուտափույթ կարգավորման հասնել: ՄԱՀՀԻ հիմնադիր, քաղաքագետ Ստյոպա Սաֆարյանի դիտարկմամբ՝ քիչ հավանական է, որ Ադրբեջանում արտահերթ ընտրություններ անցկացնելու որոշումն ամենամեծ կապն ունի Ղարաբաղյան հակամարտության կարգավորման հետ. «Եկեք չմոռանանք, որ Իլհամ Ալիեւի համար իշխանության վերարտադրությունից ավելի կարեւոր խնդիր չկա, եւ չի կարող իր՝ տարածքներ վերադարձնելու հետ կապված խոստումներն ավելի թանկ լինել։ Դրանք այս պահին էլ ուղղված են ներքաղաքական սպառմանը՝ նպատակ ունենալով հասարակությանը ցույց տալ, որ հիմա պատերազմ չկա, որովհետեւ խաղաղ կարգավորման հույս կա»,- «Առաջին լրատվական»-ի հետ զրույցում ասաց Սաֆարյանը։


text: Աշխարհ 24 Սեպտեմբեր, 2021 17:50 Այս թեմայով «Թալիբանը» Աֆղանստանում Գերագույն դատարան է ստեղծել Աֆղանստանի մզկիթներից մեկում պայթյուն է որոտացել. մոտ 100 մարդ է զոհվել (լուսանկարներ) Կանայք եւ տղամարդիկ տարբեր սրահներում կնստեն. թալիբները նոր սահմանափակումներ են մտցրել Աֆղանստանում կրոնական դպրոցում պայթյունի հետեւանքով՝ 7 մարդ է զոհվել (լուսանկարներ) ԱՄՆ֊ի փախչող զորքը Աֆղանստանում «սարսափեցնող» քանակությամբ զենք է թողել


text: ՀՀ ՔՐԵԱԿԱՆ ԴԱՏԱՎԱՐՈՒԹՅԱՆ Օ Ր Ե Ն Ս Գ Ի Ր Ք * — Էջ 224 — Criminal.am Հոդված 224. ՃԱՆԱՉՄԱՆ ՆԵՐԿԱՅԱՑՆԵԼՈՒ ԱՐՁԱՆԱԳՐՈՒԹՅՈՒՆԸ 1. Ճանաչման ներկայացնելուց հետո կազմվում է արձանագրություն, որում նշվում են ճանաչողի տվյալները եւ դատավարական կարգավիճակը, ինչպես նաեւ նրա նախազգուշացված լինելը ցուցմունքներ տալուց հրաժարվելու կամ խուսափելու, ակնհայտ սուտ ցուցմունքներ տալու համար սահմանված պատասխանատվության մասին: Արձանագրության մեջ նշվում են ճանաչման ներկայացված անձանց տվյալները եւ առարկաների նկարագրությունը` մանրամասնորեն շարադրելով այն հատկանիշները, որոնցով կատարվել է դրանց ճանաչումը: 2. Արձանագրության մեջ նշվում է ճանաչման ներկայացնելու տեղը, ժամանակը, ինչպես նաեւ այն կատարող անձի ազգանունը եւ պաշտոնը: 3. Արձանագրությունն ստորագրվում է քննչական գործողության բոլոր մասնակիցների կողմից: Եթե կատարվել է լուսանկարում, տեսանկարահանում, կինոնկարահանում, ձայնագրառում կամ այլ տեսակի ամրագրում, այդ մասին նշվում է արձանագրության մեջ: Ամրագրման արդյունքում ստացված լուսանկարները, ժապավենները եւ այլ փաստաթղթերը կցվում են արձանագրությանը: Ճանաչման ներկայացնելուն մասնակցած անձինք իրավունք ունեն պահանջել արձանագրության մեջ մտցնել իրենց դիտողությունները:


text: Իմ մահվան համար աղոթող բոլոր կանանց Hraparak.am-ը գրել է. Երեկ մեր «Ամենավատ կանխատեսումները իրականություն են դառնում» նյութի տակ Ֆեյսբուքում բազում գրառումներ կային։ Դրանց մեջ մեզ հուսադրող եւ ոգեւորող խոսքեր կային, որ գրում էին մեր աշխատանքը գնահատող մարդիկ։ Սակայն կային գրառումներ, որոնք, մեղքս ինչ թաքցնեմ, կարդալուց հետո խելքի չեմ գալիս:


text: Օրական մեկ բանան ուտելով` կարելի է կանխել մեկ հիվանդության առաջացումը, նվազեցնել սրտանոթային հիվանդությունների ռիսկը: Բանանը կանխում է խոլեստերինի մակարդակը, այն էներգիայի աղբյուր է եւ պարունակում է ինսուլինի մեծ քանակություն: Ձեզ ենք ներկայացնում բանանի մի շարք օգտակար հատկություններ, ինչպես նաեւ ճիշտ ու սխալ կարծիքներ դրանց մասին: Հետազոտությունների համաձայն` դեպրեսիա ունեցող մարդկանց համար բանանը եղել է օգտակար միջոց: Բանանն իր մեջ պարունակում է տրիպտոֆանի մեծ չափաբաժին: Դա սպիտակուցի տեսակ է, որն օրգանիզմում բարձրացնում է սերոտոնինի մակարդակը: Սերոտոնինը բարձր տրամադրության, հանգստի եւ լիցքաթափման համար պատասխանատու հորմոն է: Տրիպտոֆանն ամինաթթու է, որն առկա է գրեթե բոլոր սպիտակուցներում: Դրա քանակը բանանի մեջ շատ քիչ տոկոս է կազմում եւ այն, որ կարող է իրականում ազդել տրամադրության վրա, ուղղակի անմտություն է: 2. Անեմիա Բանանը պարունակում է մեծ քանակությամբ երկաթ, որը խթանում է արյան մեջ հեմոգլոբինի արտադրությունը եւ կանխում սակավարյունությունը: Խոշոր բանանը պարունակում է 2%- ից էլ ավելի քիչ երկաթ եւ չի կարող կանխարգելել սակավարյունությունը: Բանանը պարունակում է մեծ քանակով կալիում, որը դրական ազդեցություն ունի արյան ճնշման դեպքում եւ կանխում է արյան ճնշման բարձրացումը եւ սրտխփոցները: Մեկ բանանը պարունակում է 500 մգ կալիում, որն օրվա նորմայից 10 տոկոսով ավելի է: 4. Մտավոր ակտիվություն Բրիտանական դպրոցի 200 աշակերտ օրվա ընթացքում մի քանի անգամ կերել է բանան: Հետազոտողները պարզել են, որ կալիում պարունակող այս միրգը լավացնում է ուղեղի աշխատանքը, օգնում կենտրոնանալ: Այս փաստը համապատասխանում է իրականությանը: Միեւնույն ժամանակ պետք է ասել, որ կան սննդի տեսակներ, որոնք նույնպես պարունակում են մեծ քանակով կալիում: Իր մեջ պարունակվող բջջանքի շնորհիվ բանանը վերականգնում է աղիների նորմալ աշխատանքը՝ առանց փորկապության դեմ դեղամիջոցներ օգտագործելու: 100 գրամ բանանը պարունակում է 2.6 գրամ բջջանք: Նույն քանակությունն առկա է խնձորի, կաղամբի եւ նարնջի մեջ: Ավելի շատ քանակությամբ բջջանք պարունակում է լոբին՝ 9.5 գրամ, ոլոռը՝ 8 գրամ: Գինովցած լինելու դեպքում լավ սթափեցնող միջոց է բանանով, կաթով եւ մեղրով կոկտեյլը: Բանանը թուլացնում է գլխացավը, իսկ մեղրը նվազեցնում է արյան մեջ շաքարի քանակը: Կաթը հանգստացնում է օրգանիզմը եւ վերականգնում հեղուկի քանակը: 6. Այրոցներ Բանանն ունի մարսողական համակարգը կարգավորող հատկություն: Այն իսկապես կարգավորում է մարսողական համակարգը: Բայց եթե որոշել եք այրոցը բուժել ինքնուրույն, ապա դա արեք կաթի եւ մսի օգնությամբ: Այս երկու մթերքները լավագույն միջոցն են այրոցների դեմ: 7. Սրտխառնոց հղիության ժամանակ Քանի որ բանանն օգնում է կարգավորել արյան մեջ շաքարի մակարդակը, հետեւաբար այն օգնում է ազատվել նաեւ սրտխառնոցներից: Ճիշտ է, բայց պետք չէ սրտխառնոցներից ազատվելու համար միշտ բանան օգտագործել: Այն կարելի է օգտագործել նախաճաշին: 8. Նյարդային հիվանդություններ Վիտամին B-ի բարձր տոկոսը բանանի մեջ օգնում է հանգստացնել նյարդային լարվածությունը: Բանանը պարունակում է շատ քիչ քանակով B6 եւ B12 վիտամիններ: Ասել, որ այն կօգնի հանգստացնել նյարդային համակարգը, սխալ է: 9. Խոցեր Բանանն օգտագործվում է որպես դիետիկ սննդատեսակ աղիների խնդիրներ ունենալու դեպքում: Այն կարգավորում է ստամոքսի թթվայնությունը եւ նվազեցնում ստամոքսի պատերի գրգռվածությունը: Բանանը պարունակում է այնպիսի տարրեր, որոնք վերացնում են ստամոքսի խոց առաջացնող բակտերիաները: Բանանի օգտակար հատկանիշները թվարկելուց հետո պարզ է, որ այն առողջ դիետայի լավագույն տարբերակներից մեկն է:


text: Գեորգի Անջելյան - Վիքիպեդիա՝ ազատ հանրագիտարան Գեորգի Անջելյան հունիսի 8, 1930(1930-06-08)[1] Երեւանի Մխիթար Հերացու անվան Պետական Բժշկական Համալսարան (1955) բժիշկ, անեսթեզիոլոգ եւ ռեանիմատոլոգ բժշկական գիտությունների թեկնածու (1964) Սրտաբանության ինստիտուտ եւ Հայաստանի պաշտպանության նախարարություն Գեորգի Հովհաննեսի Անջելյան (հունիսի 8, 1930(1930-06-08)[1], Ախալցխա - 2012), հայ բժիշկ, անեսթեզիոլոգ-ռեանիմատոլոգ։ Բժշկական գիտությունների թեկնածու (1964), պրոֆեսոր (1999): Բժշկական ծառայության գնդապետ (1999)։ Բորիս Անջելյանի եւ Վլադիմիր Անջելյանի եղբայրն է։ Գեորգի Անջելյանը ծնվել է 1930 թվականի հունիսի 8-ին, Ախալցխա քաղաքում։ 1955 թվականին ավարտել է Երեւանի բժշկական ինստիտուտը։ 1965-1975 թվականներին եղել է Սրտաբանության եւ սրտային վիրաբուժության ինստիտուտի աշխատակից, 1974-1995 թվականներին՝ Հայաստանի անեսթեզիոլոգիայի եւ ռեանիմատլոգիայի գիտական ընկերության նախագահ։ 1975-1996 թվականներին եղել է Երեւանի բժշկական ինստիտուտի անեսթեզիոլոգիայի եւ ռեանիմատոլոգիայի ամբիոնի վարիչ, 1975 թվականից՝ ՀՀ առղջապահության նախարարության գլխավոր անեսթեզիոլոգ-ռեանիմատոլոգ, 1999 թվականից՝ ՀՀ ՊՆ գլխավոր անեսթեզիոլոգ-ռեանիմատոլոգ[2]։ Անջելյանի նախաձեռնությամբ ՀՀ-ում կազմակերպվել են վերակենդանացման ծառայություններ, հանրապետական գերճնշումային թթվածնավորման, արտածին թունավորումների բուժման կենտրոններ։ ՀՀ-ում առաջինն է իրականացրել արյունակլանման, հեղուկակլանման, պլազմոֆերոզով եւ անդրամանուշակագույն ճառագայթմամբ բուժման եղանակները։ Հեղինակ է անեսթեզոլոգիայի եւ ռեանիմատոլոգիայի ուսումնական ձեռնարկների[3]։ Անջելյանը մահացել է 2012 թվականին։ ՌԴ բնական ԳԱ անդամ (1998) Բնության եւ հասարակության մասին միջազգային ԳԱ անդամ եւ փոխնախագահ (1999) Ի. Պ. Պավլովի անվան արծաթե մեդալ (1999) Ա. Էյնշտեյնի արծաթե պատվոնշան (1999) ԵՊԲՀ ոսկե մեդալ (2001) Խռլիխի անվան մեդալ (2002) Անհետաձգելի օգնությունը եւ սուր թունավորումների թերապիան։ Երեւան, 1982։ Էկզոգեն թունավորումներ, 1985, տիտղթ. (Գ. Հ. Անջելով)։ Workcat. AM-YeHGA: Էկզոգեն թունավորումներ։ Վերակենդանացում եւ ինտենսիվ թերապիա։ (Ուս. ձեռնարկ) / Անջելով Գ. Հ., 1985 տիտղթ. (Գ. Հ. Անջելով)։


text: Օպերատիվ իրավիճակը հանրապետությունում (սեպտեմբերի 20-ից 22-ը) - ՆՈՐՈՒԹՅՈՒՆՆԵՐ - ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅՈՒՆ 22.09.2016 11:49 Վիճակագրական տվյալներ Ըստ ոստիկանության օպերատիվ հաղորդագրությունների ամփոփագրերի` սեպտեմբերի 20-ից 22-ը հանրապետությունում արձանագրված մարմնական վնասվածք հասցնելու 15 դեպքից բացահայտվել է 14-ը: Բացահայտվել է գողության՝ 12, խարդախության՝ 13, հարկերից խուսափելու եւ կավատության 1-ական դեպք: Նախկինում կատարված հանցագործություններից բացահայտվել է գողության 7 դեպք։ Անցած 2 օրվա ընթացքում հանրապետությունում արձանագրվել է ճանապարհատրանսպորտային 15 պատահար, ինչի հետեւանքով 27 մարդ ստացել է տարբեր աստիճանի մարմնական վնասվածքներ:


text: 18:55 04 օգոստոսի 2021 14:03 13.06.2021 (Թարմացված է 14:17 13.06.2021) Ստանալ կարճ հղումը https://cdn2.img.armeniasputnik.am/images/07e5/06/0d/27912107.jpg https://armeniasputnik.am/armenia/20210613/27912109/h1-y-chi-karox-stanal-mip-ajakcutyuny.html Պաշտպանը հոլովակը չհեռարձակելու գործի վերաբերյալ հարցումներ է ուղարկում Հանրային հեռուստանկերությանն ու ՀՌԱՀ-ին։ ԵՐԵՎԱՆ, 13 հունիսի – Sputnik. Հանրային հեռուստաընկերությունը՝ որպես կառավարության հիմնադրած հեռուստաընկերություն, չի կարող ստանալ Մարդու իրավունքների պաշտպանի աջակցությունը «Պատիվ ունեմ» դաշինքի հետ կապված գործով: ՄԻՊ գրասենյակն արձագանքել է երեկ Հանրային հեռուստաընկերությունից ու «Պատիվ ունեմ» դաշինքից ստացված դիմումներին՝ նախընտրական հոլովակի հեռարձակման հարցով։ Նշենք, որ երեկ Հանրային հեռուստաընկերությունը դիմել էր ՄԻՊ-ին՝ նշելով, որ «Առաջին ալիքի նկատմամբ քաղաքական ճնշումների փորձեր» են արվում եւ հեռուստաընկերությունն ակնկալում է պաշտպանի «հրատապ արձագանքը» եւ «կոչ անում պաշտպանել Հանրայինի՝ անաչառության եւ ոչ խտրական վերաբերմունքի հանձնառությունը»՝ նկատի ունենալով «տարբեր քաղաքական ուժերի» հայտարարութունները, թե հեռուստաընկերությունը նախընտրական հոլովակների ցուցադրման հարցում ցուցաբերում է խտրական մոտեցումներ: Պաշտպանին ուղղված բողոքում Հանրայինն ընդգծել է, որ խոսքը վերաբերում է տարբեր քաղաքական ուժերի տրամադրած եւ օրենքի տեսանկյունից վիճելի հոլովակների ցուցադրմանը: «Այլ կերպ՝ ՀՀ կառավարության հիմնադրած կազմակերպությունը, այն է` Հանրային հեռուստաընկերությունը ակնկալում է Մարդու իրավունքների պաշտպանից պաշտպանություն ոչ պետական կազմակերպության՝ քաղաքական ուժի արարքներից»,- ընդգծում է պաշտպանի գրասենյակը։ «Դու նամուս, թասիբ, պատիվ ունե՞ս». Վանեցյանը բացեց «Պատիվ ունեմ» դաշինքի քարոզարշավը Մյուս կողմից, ՄԻՊ-ին բողոքով դիմել է «Պատիվ ունեմ» դաշինքի պաշտոնական ներկայացուցիչը եւ նշել, որ Հանրայինն առաջնորդվում է խտրական մոտեցմամբ, մերժել է իրենց նախընտրական քարոզչական հոլովակի հեռարձակումը՝ նշելով, թե այն պարունակում է վիրավորանք եւ զրպարտություն: Դիմումում նշվել է, որ այս արարքն ունի քաղաքական դրդապատճառներ, դրա հիմքում կառավարության կոնկրետ հրահանգն է։ «Պատիվ ունեմ»-ի ներկայացուցիչը նաեւ ընդգծել է, որ հեռուստաընկերությունն իրավասություն չունի որոշելու, թե ինչն է վիրավորանք կամ ինչը զրպարտություն, իրականացվել է գրաքննություն։ Դիմում-բողոքում նաեւ նշվում է, որ դրանից առաջ հեռարձակել է ակնհայտ վիրավորական ու զրպարտչական արտահայտություններով այլ քաղաքական ուժերի քարոզչական հոլովակներ, այդ թվում՝ իրենց վերաբերյալ: Փաշինյանի առաջարկը Հայաստանի համար նոր վտանգներ է պարունակում. «Պատիվ ունեմ» դաշինք Պաշտպանի գրասենյակը հիշեցնում է, որ «Մարդու իրավունքների պաշտպանի մասին» ՀՀ սահմանադրական օրենքը կոնկրետ գործով «մասնավոր, այն էլ քաղաքական կազմակերպության նկատմամբ պաշտպանի իրավասություն չի սահմանում»: Ուստի կառավարության հիմնադրած հեռուստաընկերությունը չի կարող այս գործով ստանալ պաշտպանի աջակցությունը, քանի որ ՄԻՊ-ի իրավասությունը կոնկրետ գործերով պետական կազմակերպությունների պաշտպանությունը չէ։ «Կոնկրետ դեպքում «Պատիվ ունեմ» դաշինքի ներկայացուցչի բողոքն ուղղված է կառավարության հիմնադրած հեռուստաընկերության դեմ, որն, ըստ դաշինքի բողոքի, գործել է հենց կառավարության հրահանգով»,- ընդգծում է ՄԻՊ գրասենյակը։ Ուստի «Պատիվ ունեմ» դաշինքի հոլովակի չհեռարձակելու դեպքի գործով Մարդու իրավունքների պաշտպանը գրավոր հարցումներ կուղարկի Հանրային հեռուստաընկերություն եւ Հեռուստատեսության եւ ռադիոյի հանձնաժողով (ՀՌԱՀ)։ ՄԻՊ-ն ընդգծում է, որ դրանից հետո միայն հնարավոր կլինի գնահատել Հանրային հեռուստաընկերության արարքը։ Ադրբեջանցիները հետ կքաշվե՞ն. Կութում խոստացել են խնդիրը լուծել մինչեւ ընտրությունները Հեռուստատեսություն, Հայաստանի հանրային հեռուստաընկերություն, Հեռուստատեսության եւ ռադիոյի հանձնաժողով (ՀՌԱՀ), Արման Թաթոյան, ՀՀ ՄԻՊ, «Պատիվ ունեմ» դաշինք


text: Գողության փորձ՝ հագուստի խանութից (տեսանյութ) 19:18 - 20/հուլիսի/2018 2018թ. հունիսի 4-ին հաղորդում է ստացվել առ այն, որ նույն օրը՝ ժամը 20:45-ի սահմաններում, Երեւանի Իսահակյան փողոցում գործող հագուստի խանութից փորձել են հագուստներ գողանալ, սակայն իրենց կամքից անկախ հանգամանքներում չեն կարողացել հանցագործությունն ավարտին հասցնել եւ դիմել են փախուստի: Տեսանյութի մեջ երեւում է, թե ինչպես է մի երիտասարդ վերցնում հագուստը, դնում պայուսակի մեջ, ապա, տեսնելով խանութի աշխատակցուհուն, դիմում փախուստի:


text: Վիեննայում իրականացված ահաբեկչության գործով ձերբակալվածների մեջ ՌԴ եւ Թուրքիայի քաղաքացիներ կան – Live News Վիեննայում նոյեմբերի 2-ին տեղի ունեցած ահաբեկչության գործով ոստիկանությունը ձերբակալել է 14 մարդ, հայտնում է dw.com կայքը՝ հղում անելով Ավստրիայի ներքին գործերի նախարար Կառլ Նեհամերի հայտարարությանը։ Աղբյուրը մանրամասնում է, որ 18-28 տարեկան բոլոր ձերբակալվածները «միգրացիոն ծագում» ունեն, նրանցից ոմանք անգամ Ավստրիայի քաղաքացի չեն: Քննություն է իրականացվում ահաբեկչական կազմակերպության հետ նրանց կապ ունենալու գործով։ Հիշեցնենք, նոյեմբերի 2-ի ահաբեկչության հետեւանքով զոհվել է 4 մարդ, 23-ը վիրավորվել են։ Հրացանով զինված չարագործը Վիեննայի կենտրոնական հատվածում վեց անգամ կրակել է տարբեր վայրերի վրա, այդ թվում՝ սինագոգի։ Հայտնի է, որ ահաբեկչությունը իրականացրել է Հյուսիսային Մակեդոնիայից 20-ամյա երիտասարդ, որն ունեցել է ավստրիական եւ մակեդոնական անձնագիր։ Նախկինում նա Սիրիա մեկնելու եւ «Իսլամական պետություն» ահաբեկչական խմբավորմանը միանալու փորձ է կատարել, սակայն ձերբակալվել է։ Հանցագործը գործել է միայնակ, ավելի ուշ ոստիկանությունը գնդակահարել է նրան։ «Իսլամական պետություն» ահաբեկչական խմբավորումը ստանձնել է Վիեննայում իրականացված հարձակման պատասխանատվությունը: ← Previous Այսօր այցելել եմ Շուշի, հանդիպել քաղաքի պաշտպանների հետ, տեղում քննարկել թշնամու բազմաքանակ ուժերի դեմ մեր պայքարի ռազմավարությունը. Արայիկ Հարությունյան ՀՀ ԱԱԾ սահմանապահ զորքերի նշանակալի հաջողություններն առաջնագծում (բացառիկ կադրեր՝ տեսանյութում) Next →


text: Աշնանային. Մարինկա Խաչատրյանի լուսանկարը | Mediamall.AM 19:28 - 25.Նոյեմբեր.2019 Instagram-յան էջում հրապարակված կադրերում Մարինկան մուգ գույնի հագուստ է կրում՝ տաբատ, բլուզ։ Դերասանուհին դրանք համադրել է շագանակագույն երկարաճիտ կոշիկների հետ։ Կերպարն ամբողջացրել է գլխարկը։ Մարինկայի էջը լի է հաճոյախոսություններով։ Ավելի վաղ հրապարակված լուսանկարում դերասանուհին զվարճալի պատկերով սեւ շապիկ էր կրում։ Մարինկան պարզ սանրվածք էր ընտրել ու արտահայտիչ շպար։ Կերպարն ամբողջացրել էր արեւային ակնոցը։ Մարինկան լուսանկարը չէր մեկնաբանել, փոխարենը հետեւորդները հաճոյախոսություններ էին արել նրան։ «Շատ գեղեցիկ»,- գրել էր օգտատերերից մեկը։


text: Նախագահ Արմեն Սարգսյանը ԶԼՄ-ներից է իմացել եղելությունը | Onnet.am գլխավոր Գլխավոր Նախագահ Արմեն Սարգսյանը ԶԼՄ-ներից է իմացել եղելությունը 9:40 10 նոյեմբեր, 2020 Նախագահ Արմեն Սարգսյանը ԶԼՄ-ներից է իմացել եղելությունը Նախագահ Արմեն Սարգսյանը հայտարարությունը. Հաշվի առնելով առկա իրավիճակով պայմանավորված ժողովրդի ստվար զանգվածի խոր մտահոգություններն՝ անհապաղ նախաձեռնում եմ քաղաքական խորհրդակցություններ՝ համազգային շահերի պաշտպանության մեր օրակարգից բխող լուծումներն ամենակարճ ժամկետներում համաձայնեցնելու նպատակով։ Որպես Հանրապետության նախագահ՝ ազգապահպանության կարեւորագույն այս պահին համազգային միասնության ձեւավորումը համարում եմ իմ այժմեական առաքելությունը։ Հուսով եմ, որ տասնօրյա ժամկետում բոլորիս կհաջողվի ձեւավորել այդպիսի միասնություն, որի պարագայում ես կհամարեմ, որ օգտագործել եմ հայրենիքիս ծառայելու հնարավորությունները»։


text: Սու-34 ռուսական կործանիչի օդային հարվածի արդյունքում զոհվել են 47 թուրք զինծառայողներ | Onnet.am գլխավոր Աշխարհ Սու-34 ռուսական կործանիչի օդային հարվածի արդյունքում զոհվել են 47 թուրք զինծառայողներ 20:51 05 մարտ, 2021 «168.am» կայքը գրում է. «Ռուսական օդուժի Սու-34 կործանիչի օդային հարվածը ռուս, սիրիացի եւ թուրք զինվորականների՝ Սիրիայի հյուսիս-արեւմուտքում վերջին բախումների ժամանակ հանգեցրել է 47 թուրք զինծառայողների զոհվելուն: Այսօրվա դրությամբ իրավիճակը Սիրիայի հյուսիս-արեւմուտքում շարունակում է բարդ մնալ, եւ մասնագետների գնահատականներով՝ ռուս-սիրիական համատեղ ռազմական օպերացիան կարող է սկսվել այստեղ մոտակա ամիսներին»:


text: ԵԱՀԿ֊-ի զեկույցն արձանագրել է հեռուստակայանների կողմից թեկնածուների անհավասարակշիռ լուսաբանում Հայաստանի հեռարձակող ընկերությունները, այդ թվում Հանրային հեռուստատեսությունը քարոզարշավից առաջ հավասարակշռված չեն լուսաբանել նախագահության թեկնածուներին: Նման եզրակացություն է պարունակվում ԵԱՀԿ֊-ի Ժողովրդավարական հաստատությունների եւ մարդու իրավունքների գրասենյակի միջանկյալ զեկույցում, որը հրապարակվել է երեկ: Հունվարի 11-֊ից 20-֊ն իրականացված դիտարկումը պարզել է, որ քարոզարշավից առաջ դիտարկված 7 հեռուստակայաններից երեքը իրենց նորություններում 9 թեկնածուներին հատկացված ընդհանուր ժամանակի մեծ մասը նվիրել են Սերժ Սարգսյանին: Մեծավ մասամբ նա լուսաբանվել է որպես վարչապետ: «Պարոն Սարգսյանին հատկացված ժամանակը, նույնիսկ հաշվի առնելով նրա պաշտոնական վարչապետական պարտականությունները, Հ2, «Կենտրոն», «Շանթ» եւ «Արմենիա» մասնավոր հեռուստակայաններով գերազանցել է այն ժամանակը, որը կարող է դիտվել օբյեկտիվության չափանիշներին համապատասխան»,֊ - ասված է զեկույցում: «Ի տարբերություն բացառապես դրական եւ չեզոք լուսաբանման, որին արժանացել է Սերժ Սարգսյանը, Լեւոն Տեր֊-Պետրոսյանը պարբերաբար ներկայացվել է բացասական լույսի ներքո: Երկու հեռուստակայաններում՝ Հ2-֊ում եւ ԱԼՄ-֊ում Լեւոն Տեր֊-Պետրոսյանի բացասական լուսաբանման ծավալը գերազանցել է դրական եւ չեզոք լուսաբանումը միասին վերցրած»,֊ - փաստել են զեկույցի հեղինակները: «Մոնիտորինգի արդյունքները ցույց են տվել, որ Հանրային ռադիոն ընդհանուր առմամբ ավելի հավասարակշռված մոտեցում է ցուցաբերել թեկնածուներին հատկացված ժամանակի հարցում, քան հեռուստակայանները: «Ազատություն» ռադիոկայանի եթերը պարունակում էր ավելի մեծ բազմազանություն` թեկնածուներին լուսաբանելիս, ներկայացնելով Սերժ Սարգսյանին եւ Լեւոն Տեր֊Պետրոսյանին դրական, բացասական եւ չեզոք երանգներով»,֊ - արձանագրել են զեկույցի հեղինակները:


text: Սերժ Սարգսյանի արեւմտամետ լինելը փուչիկ է, ամեն ինչ ՌԴ-ի վերահսկողության ներքո է. Դավիթ Սանասարյան | norhayacq.am «Հանուն Հայաստան պետության» ճակատի անդամ Դավիթ Սանասարյանը կարծում է, որ ԵՄ-ի հետ համաձայնագրի ստորագրումը ողջունելի է, բայց պատմական իրադարձություն չէ, այն պետք չէ գերարժեւորել։ «Առաջին լրատվական»-ի հետ զրույցում Դավիթ Սանասարյանը ընդգծեց, որ եթե իշխանությունները կատարեն համաձայնագրի ամբողջական դրույթները, դա կհանգեցնի իշխանափոխության, այսինքն՝ իրենց փոփոխությանը, ինչին իշխանությունները չեն գնա. որոշ դրույթներ կյանքի կոչվեն, հիմնաքարայինները՝ ոչ։ «Ի սկբանե իշխանությունները իրենց քարոզչամեքենայով շատ մեծ նշանակություն տվեցին համաձայնագրին՝ «կարող է չստորագրեն», «ամեն ինչ անում ենք», հետո վերջին օրով դիվանագիտական հաղթանակ ներկայացրին։ Տպավորություն էր, որ Եվրոպան կռիվ էր տալիս, որ իրենք չստորագրեն, ու իրենք ստորագրեցին, կամ էլ ՌԴ-ից լուրջ խոչընդոտ ունեին։ Ըստ էության ՌԴ-ի լուրջ խոչընդոտը մենք տեսել ենք 2013-ին։ Ես այն կարծիքին եմ, որ համաձայնագրին մեծ նշանակություն տալը, ինչպես որ անում են իշխանությունները եւ պրոռուսական քաղաքական ուժերը, մի նպատակ ունի՝ փուչիկի էֆեկտ ստեղծել, որ բոլորը մտածեն, թե վաղը հեսա զարթնելու ենք եվրոպական մի մայրաքաղաքում կամ ինչ-որ եվրոպական գյուղում, ու տեսնեն, որ չի եղել, ու ասեն՝ էս էլ մի բան չէր։ Այնպիսի տպավորություն են ստեղծել հանրության մոտ, թե 5 պակաս է մնացել, որ ԵՄ անդամ դառնանք, ինչը իրականում այդպես չէ։ Իրականում մեր երկիրը խաղում է ռուսական խաղի կանոններով»։ Դավիթ Սանասարյանը ընդգծեց, որ ԵՄ համաձայնագրի ստորագրումից հետո առաջինը պիտի քաղբանտարկյալներին ազատ արձակեն։ Ըստ նրա՝ միայն այն, որ Սերժ Սարգսյանը ստորագրելուց առաջ գնաց զեկուցեց ՌԴ իր վերադասին, Լավրովն էլ այստեղ եկավ, խոսում է այն մասին, որ ամեն ինչ ՌԴ-ի վերահսկողության ներքո է։ «Ցավով եմ սա ասում, էս կարգի հաշվետվողականություն գոնե անկախ հռչակված պետության ղեկավարության կողմի՞ց։ Տեսեք՝ ինչ է ասում Սերժ Սարգսյանը «Ազատության» հետ հարցազրույցում՝ «այսքան ժամանակ որեւիցե կշտամբանք չի եղել ՌԴ-ի ղեկավարության, հատկապես Վլադիմիր Պուտինի կողմից». սա ի՞նչ մտածելակերպ է, ի՞նչ հոգեբանություն է, լավ ա չի ասում՝ չեն ծեծել, չեն ապտակել ինձ։ Պուտինը իր եւ Լավրովի գործողություններով ցույց տվեց, որ «դրության տերը ես եմ»»։


text: Թող ներս գա ՍԵՐԸ Նորակազմ ընտանիքին հյուր են գալիս երջանկությունը, առողջությունը, հարստությունն ու սերը: Սկեսրայրն ասում է. - Թող ներս գա առողջությունը, այն ինձ շատ է հարկավոր: Քեզ ո՞վ չի ճանաչի Մի քահանա մահվանից հետո հայտնվում է դժոխքի ու դրախտի ճամփաբաժանին: Հանկարծ նրան է մոտենում մի մարդ եւ հարցնում, թե` ո՛վ է: «Քարե երազները»` հայերեն Վերջին ամիսներին Հայաստանում եւ Ադրբեջանում բուռն իրադարձություններ ծավալվեցին Աքրամ Այլիսլիի «Քարե երազներ» վեպի առնչությամբ: Արթուր ՀԱՅՐԱՊԵՏՅԱՆ. Մի՞թե երեսուն արծաթով վաճառքի են հանում սրբությունները Այսօր հանդիպեցի մի հին ղափանցի ընկերոջ: Վրդովված պատմեց, թե Ղափանի թիվ 7 դպրոցը, որը տարիներ շարունակ կրել է ազգային մեծագույն, ժողովրդական հերոս Անդրանիկ Զորավարի անունը, արդեն մեկ տարուց ավելի վերանվանվել է Անդրանիկ Մարգարյանի անունով: Եվ դրան գումարած դպրոցի դիմաց՝ «ի սարսափ» դպրոցականների, տեղադրվել է վերջինիս կիսանդրին, որը, բացի անճաշակ լինելուց, բացարձակ նման չէ երջանկահիշատակ Անդրանիկ Մարգարյանին: Հրանտ ՄԵԼԻՔ-ՇԱՀՆԱԶԱՐՅԱՆ. Րաֆֆին հիմա ստիպված կլինի հակադարձել նաեւ ընդդիմադիր այլ ուժերի Մի բան այլեւս պարզ է. այն մրցակցությունը, որը կար «Ժառանգություն» եւ ՀԱԿ կուսակցությունների համակիրների միջեւ, բայց ինչ-ինչ պատճառներով զսպվում էր, այսուհետեւ բացահայտ եւ անխնա է լինելու: Սպասենք հրաշալի խաղերի Շվեյցարական Նիոն քաղաքում այսօր կայացան Չեմպիոնների լիգայի ու Եվրոպայի լիգայի կիսաեզրափակչի վիճակահանությունները: Չեմպիոնների լիգայում Մյունխենի «Բավարիան» կմրցի Բարսելոնի «Բարսելոնի», Դորտմունդի «Բորուսիան»` Մադրիդի «Ռեալի» հետ: Առաջինը հիշատակված թիմերն առաջին խաղը կանցկացնեն սեփական հարկի տակ: Հանդիպման օրեր են նշանակված ապրիլի 23-24-ը: Պատասխան հանդիպումները կկայանան մեկ շաբաթ անց` ապրիլի երեսունին, մայիսի մեկին: Եզրափակիչը լինելու է մայիսի քսանհինգին, լոնդոնյան հանրահայտ »Ուեմբլիում»: Մեդալ դեռեւս չունենք Հայաստանի ներկայացուցիչների համար անմեդալ եղավ նաեւ ծանրամարտի աշխարհի պատանեկան առաջնության մրցակցային այս օրը: 77 կգ քաշային կարգում երկամարտի 252 (107+145) կիլոգրամ արդյունքով Սամվել Գասպարյանը հանգրվանեց տասնիններորդ հորիզոնականում: «Քաղաքապետարանի ինստիտուտը ծաղիկ ցանողների, ասֆալտ փռողների ինստիտուտ չէ» Այսօր,ասուլիսի ընթացքում անդրադառնալով Երեւանի ավագանու ընտրություններին, Մարքսիստական կուսակցության առաջնորդ Դավիթ Հակոբյանը նկատեց, որ Երեւանում խորհրդային տարիներից մնացած բնակֆոնդի 70 տոկոսը վթարային է եւ շահագործման համար անպիտան: Մարքսիստի խոսքով, ներկա քաղաքապետարանը գիտի իր աշխատանքը կանաչապատումով է միայն սահմանափակվում: «Եթե ԲՀԿ-ն հաղթի, կունենանք Վարդան Օսկանյան քաղաքապետ» ԱԺ ճեպազրույցներին «Բարգավաճ Հայաստան» կուսակցությունը ներկայացնող Վարդան Օսկանյանն ու Էլինար Վարդանյանը նշեցին, որ Երեւանի ավագանու ընտրությունները մեծ պատասխանատվություն են պահանջում: Վարդան Օսկանյանը խոսեց քաղաքական օրակարգ ձեւավորելու, իշխանության հետ երկխոսության անհրաժեշտությունից: Ո ́չ լսել էր, ո ́չ էլ կարդացել ԱԺ ՀՀԿ խմբակցության ղեկավար Գալուստ Սահակյանից լրագրողները հետաքրքրվեցին` ինչպես է վերաբերվում «Ժառանգություն» խմբակցության պատգամավոր Զարուհի Փոստանջյանի այն հայտարարությանը, թե «Սերժ Սարգսյանը, որպես իշխանավոր, գոյություն չունի, ապրիլի 9-ին կնքել է իր մահկանացուն»: Գալուստ Սահակյանը սկզբում հրաժարվեց անդրադառնալ հինգ երեխա ունեցող Զարուհու ասածին, իսկ երբ լրագրողները ճշտեցին, որ նա ոչ թե հինգ, այլ չորս երեխա ունի, ասաց. «Եթե չորսն է՝ կպատասխանեմ»:


text: Էդմոն Մարուքյանը զիջել է դիրքերը. «Հրապարակ» - yerkir.am 24 Ապրիլի 2019, 10:47 Իշխանության մի թեւը պատրաստվում է վրեժ լուծել Փաշինյանի թիմակիցներից. Ովքե՞ր են «սեւ ցուցակում». «Փաստ» 24 Ապրիլի 2019, 10:56Շրի Լանկայում զոհերի թիվը հասել է 359-ի Էդմոն Մարուքյանը զիջել է դիրքերը. «Հրապարակ» 29 Օգոստոսի 2018, 10:19 «Հրապարակը» գրում է. «Ելք» խմբակցությունում կարծես համաձայնություն են եկել խմբակցության ղեկավարի շուրջ եւ աշնանային նստաշրջանի մեկնարկին՝ գուցե սեպտեմբերին, ղեկավար կընտրեն: «Ելք»-ում տեւական ժամանակ չէին կարողանում ղեկավար ընտրել, քանի որ հավակնություն ուներ «Լուսավոր Հայաստան» կուսակցության ղեկավար Էդմոն Մարուքյանը, սակայն Փաշինյանի թիմում կարծում են, որ խմբակցության ղեկավար պետք է«ՔՊ»-ից լինի: Բացի այդ, ,կարծում են, որ իրենց գործընկերները հեղափոխության շրջանում իրենց լավ չեն պահել եւ կորցրել են իրենց հետ իշխանությունը կիսելու շանսը:


text: Ամուսնալուծվել են Մալազիայի նախկին թագավորն ու ռուս գեղեցկուհին (լուսանկար) Ամուսնալուծվել են Մալազիայի նախկին թագավորն ու ռուս գեղեցկուհին (լուսանկար) 18:08 - 17/հուլիսի/2019 «Հրապարակ». «Զախվատ» օպերացիա ընդդեմ Վանեցյանի. Ծեծելով ցուցմունք են կորզել Աշխատավարձ ենք պահանջում, ողորմություն չենք խնդրում. «Սանիթեք»-ի նախկին աշխատակիցները շարունակում են ակցիան (տեսանյութ) Մալազիայի նախկին թագավոր Մուհամմադ Հինգերորդը, ով հրաժարվել էր գահից` ռուս գեղեցկուհի «Միսս Մոսկվա 2015» ճանաչված Օքսանա Վոյեվոդինայի հետ ամուսնանալուց հետո: Այժմ նրանք ամուսնալուծվել են: Արեւմտյան լրատվամիջոցների փոխանցմամբ ամուսնալուծության մասին փաստաթուղթը ստորագրվել է հուլիսի 1-ին: Ամուսնալուծության պատճառները հայտնի չեն, սակայն հայտնի է, որ ըստ ամուսնալուծության փաստաթղթի, զույգն այլեւս չի կարող երբեւէ ամուսնանալ: Մի քանի շաբաթ առաջ Վոեվոդինան իր եւ թագավորի առաջնեկ որդու լուսանկարն էր տեղադրել, նշելով, որ տղան Մալազիայի ապագա թագավորն է: Զույգն ամուսնացել էր 2018 թվականին:


text: Ճանաչենք մեր հերոսներին. Արգամ Սելիմյան | Ժուռնալիստիկայի ֆակուլտետ տուն 2-րդ կուրս Ճանաչենք մեր հերոսներին. Արգամ Սելիմյան Ճանաչենք մեր հերոսներին. Արգամ Սելիմյան Ադրբեջանական ագրեսիան հետ մղելու արդյուքում քաջաբար զոհվել է Արգամ Սելիմյանը։ Արգամը ծնվել է 2001 թ.-ին Բազում գյուղում։ Սովորել է տեղի դպրոցում, ավարտելուց հետո մեկնել է զինվորական ծառայության։ Արգամը ծառայության է անցել Մեհրաբում։ 3 ամսվա զինծառայողը ինքնակամ մեկնել է կռվի դաշտ ու դարձել մերօրյա հերոսներից մեկը։ Հերոսի մասին զրուցել ենք քույրիկի՝ Մերիի հետ, ով ամենայն ջերմությամբ ու գորովանքով կիսվեց մեզ հետ հիշողություններով։ Քույրիկի խոսքով Արգամը չափից դուրս շփվող էր, երբեք ոչ մեկի վատը չի ցանկացել, ընկերասեր էր ու նվիրվող, ընկերների համար պատրաստ էր ամեն ինչի: Արգամի ու Մերիի միջեւ տարիքային տարբերությունը ընդամենը մեկ տարի էր, սովորել են միեւնույն դասարանում. «Ինքը միայն իմ Եղբայրը չէր, ինքը իմ ամեն ինչն էր։ Ես առանց նրա չէի կարողանում, մանկապարտեզ գնացինք միասին, ու մենք շատ կապված էինք, իր ստվերի տակ եմ ես միշտ եղել: Ամեն նկարում կամ գրկած, կամ ձեռքս ամուր բռնած է...»։ Արգամի հետ կապված հիշողությունները անցնում են Մերիի աչքերի առաջով, ու քույրը չի հավատում, որ դրանք էլ չեն կրկնվելու. «Վերջին զանգի օրը Արգամը աղջիկներին մեքենայով տարել էր գեղեցկության սրահ, հետո գնացել էր տորթը վերցրել: Երբ պարզ դարձավ որ ոչինչ չի լինելու, այդ ամողջ իրերը պիտի հանեինք դպրոցից: Բոլոր տղաները սպիտակ ու գեղեցիկ հագնված էին, մինչ այդ ամենը տարան, ամբողջությամբ ջուր ու ցեխ էին եղել՝ հատկապես Արգամը։ Ծիծաղելով ասում էր, որ այսքան յուրահատուկ վերջին զանգ չենք ունեցել։ Միարժամանակ տխուր ու երջանիկ օր էր»։ Հերոսը խիստ եղբայր է եղել, Մերիի խոսքով, եթե մի բան իր սրտով չլիներ, շատ էր բարկանում, բայց քույրիկին օգնել է ամեն հարցում։ Գյուղում բոլորը գիտեին՝ Արգամը Մերիի պաշտպանն էր ու հարազատ հոգին։ Հերոսը շատ նպատակասլաց էր, երբ բանակից գար, որոշել էր, որ պետք է սովորի։ Մեծ սեր ուներ մեքենաների նկատմամբ։ Մերին փաստում է՝ չնայած կարճ ժամանակ էր ինչ ծառայում էր, բայց շատ էր փոխվել։ Ընկերների հետ խոսելիս միշտ ասել է՝ ծառայությունը լավ բան է, անպայման պետք է ծառայել։ Արգամը մեծագույն սիրով է մեկնել ծառայության։ Երբեք ոչնչից չի դժգոհել։ Շփվող տղան կարճ ժամականում հասցրել էր շատ ընկերներ ձեռք բերել ու սիրվել բոլորի կողմից։ Մերին հիմա հիշում է եղբոր ամեն բառը ու հասկանում, որ Արգամը գիտակցաբար է զոհել իր կյանքը. «Մի անգամ առավոտը շատ շուտ զանգեց, կռիվը նոր էր սկսվել։ Երկար խոսեցինք, ու հեռվից գալով ասեց, որ գնումա Ղարաբաղ, ասեցի՝ բայց քեզ չեն տանելու, դու դեռ նոր ես գնացել։ Ասեց ՝ Մեր պիտի գնամ, սաղ լավ կլինի, տղերքին մահի բերան տարան, ես պիտի իրանց հետ լինեմ։ Էդ ժամանակ միայն ասեց՝ գնամ, հույս ունենանք, որ կգամ: Իր խոսքերից սկսեցի հուզվել, լաց եղա։ Ասեց՝ լավ, ինձ չգիդես, ախպերդ եմ էլի, հոգուդ հետ եմ խաղում, գալու եմ, բա ի՞նչ եմ անելու, էլ չլացես։ Ու դրա մասին ծնողներիս չասեցի, մեջս պահեցի ու ամեն օր հիշում էի»։ Արգամը միշտ Մերիին ասել է՝ չլացես, դու զինվորի քույր ես, պետք է միշտ հպարտ լինես։ Հիմա Մերին շատ հպարտ է, որովհետեւ հերոս եղբայրը շատերի կյանքն է փրկել, 4 անգամ կարողացել է դուրս գալ շրջափակումից։ Զանգել է տուն ու ասել. «Մենք վրեժ ունենք լուծելու, թուրքը չի մարսելու մեր տղերքի արյունը»։ Դեպքը եղել է հոկտեմբերի 29 -ին։ Վերջին անգամ զանգել է, իրեն բնորոշ ձեւով հանգստացրել բոլորին, ասել է՝ ապահով տեղում եմ։ Ու, ինչպես մյուս դեպքերում, խոստացել է՝ էլի կզանգեմ... «Եթե կարողանայի, նրան կասեի, որ կյանքիցս շատ եմ սիրում ու սպասում, որ գա էնքան բան ունեմ պատմելու։ Կասեի, որ ինքը իմ ամեն ինչն էր ու բաց թողեց ձեռքս, որը մինչ այդ ամուր բռնել էր։ Նա կյանքը ապրելու երազանքով հեռացավ մեզնից...»։


text: Խորեն Աբրահամյան. առեղծվածային գրավչության գաղտնիքը 07:20 25.06.2020 | Կինոթատրոն | Անի Գաբուզյան Տղամարդու գրավչության ընկալումները հայկական իրականության մեջ պատշաճ կերպով չեն մատուցված Հետաքրքիր է մտորել սեքսուալության (տվյալ հոդվածում՝ արական սեքսուալության) մասին, լինելով մի հասարակության մասը, որն անցյալում եւ մեծամասամբ նաեւ ներկայում, շրջանցում է սեքսուալության թեման: Նույնքան բարդ է բնորոշել հայկական սեքսուալությունը, որքան հեշտ է սահմանել ֆրանսիական անհոգ հմայքը, բրիտանական զուսպ ձգողականությունը եւ ամերիկյան իդեալականացված առնականությունը: Տղամարդու գրավչության մասին ընկալումները հայկական իրականության մեջ պատշաճ կերպով չեն մատուցված, ինչի արդյունքում էլ առաջացել են մեծ ժողովրդականություն վայելող տղամարդու գեղեցկությունը ստորադասող արտահայտությունները եւ մեծ քթի ստեղծած միֆը, որը կոնոտացիաների փոփոխության արդյունքում կարող է ստանալ թե՛ սեքսուալության հատկանիշներ, թե՛ հակակրանքի: Այս կաղապարներն են, որ արական սեքսուալությունը սահմանում են զսպվածության եւ մեծ քթի կաղապարների շրջանակում, բայց սեքսուալությունը կարծրատիպերին հետեւելը չէ. այն սեփական կաղապարները ստեղծելն է, ինչն էլ հատկապես հետաքրքիր է կինեմատոգրաֆում, որը սովորեցնում է մեզ մտածել մարդկային մարմնի մասին: Հայ կինեմատոգրաֆը լի է գրավիչ դեմքերով, արտահայտիչ դիմախաղով եւ գեղեցիկ մարմիններով, բայց հայ դերասաններից իր ինքնատիպ առնականությամբ, եթե կուզեք՝ առեղծվածային գրավչությամբ առանձնանում է Խորեն Աբրահամյանը: Ո՞րն է գանգրահեր այս հսկայի առնականության գաղտնիքը, ի՞նչն է նրան մեծ հմայք հաղորդում: Հայտնի իրողություն է, որ զսպվածությունը հատուկ է հայ դերասանների արտահայտչականությանը: Նույնը չի կարելի ասել Խորեն Աբրահամյանի մասին, ում մարմնի շարժումների ազատությունը նրա գրավչության գլխավոր հաղթաթուղթն է: Բարձր հասակը եւ լայն ուսերը Խորեն Աբրահամյանին թույլ են տալիս ոչ թե դառնալ սեփական մարմնի արտադրանքը, այլ ճիշտ հակառակը, ինչպես, անդրադառնալով ֆրանսիացի ազգագրագետ եւ սոցիոլոգ Մարսել Մոսի առաջ քաշած «Մարմնի տեխնիկա» հասկացությանը, գրել է ֆրանսիացի մարդաբան, սոցիոլոգ, փիլիսոփա եւ մշակութաբան Կլոդ Լեւի-Սթրոսը՝ «հենց մարդն է միշտ եւ ամենուր կարողացել վերածել իր մարմինը իր տեխնիկական հնարքների եւ պատկերացումների արտադրանքի»: Կինոպատումներում դիտելով Աբրահամյանի շարժումները՝ հստակորեն ընդգծվում են նրա՝ իր մարմինը լիարժեք կառավարելու ունակությունները: Բայց հետաքրքիր է ոչ միայն գործողությունը, այլեւ ձեւը, որով այն կատարվում է: Ինչպես ցանկացել է ընկալվել Խորեն Աբրահամյանը, այդպես էլ կառավարել է իր մարմինը: Բնությունից օժտված լինելով լայն ուսերով եւ ընդարձակ կրծքավանդակով՝ նրա ինքնաբացահայտման շարժումներին հատուկ են թեթեւությունը եւ առնական անփութությունը: Շարժումների հմայքի տեսանկյունից անգերազանցելի է Խորեն Աբրահամյանի Պավլեն, Հենրիկ Մալյանի «Մենք ենք, մեր սարերը» ֆիլմում: Հնձվո՞րն է ենթարկվում իր աշխատանքային գործիքին, թե՞ գործիքն է ենթարկվում նրան: Ֆիլմի սկզբում հնձվորները ենթարկվում են իրենց գործիքին. շարժումներում հստակ են, հավասարակշռված, ունեն աշխատելու արդեն հաստատված ոճ, արագ են աշխատում եւ դադարներ չեն առնում: Ի տարբերություն նրանց` Պավլեի շարժումներում թեթեւություն կա եւ անբռնազբոս ֆլիրտ իր աշխատանքի հետ: Չկա արագություն, փոխարենը կան դադարներ եւ անշտապ գործելաոճ, ինչը կարող է մղել ոչ միայն գործիքը, այլեւ բնությունը սեփական մարմնին ենթարկելուն: Խորեն Աբրահամյանի մարմինը եւ շարժումները կաշկանդված չեն, մարմինը չի հաղորդում բնությանը ստորադաս լինելու նշաններ, այն հստակ առավելություն է ընդգծում: Կարելի է եզրակացնել, որ Խորեն Աբրահամյանի մարմինը, ինչը տեսնում ենք Պավլեի օրինակով, ենթարկող հմայք ունի: Հետաքրքիր է, որ մարմնի տեխնիկան, ձեւավորվելով երիտասարդության տարիներին, պահպանվում է ամբողջ հասուն տարիքում (1): Խորեն Աբրահամյանի պարագայում Մարսել Մոսի առաջարկած այս միտքը նույնպես իրականանում է, եթե դիտարկենք տարբեր ժամանակահատվածներում նրա կինոդերերը: «Փեսատես» (1954) կարճամետրաժ ֆիլմում արդեն նկատելի է Խորեն Աբրահամյանի ներդաշնակությունը սեփական մարմնի հետ. ձեռքերը, որոնց շարժումներով աչքի է ընկնում դերասանի կերտած կրեպարը՝ Արտոն, ունեն իրենց սեփական լեզուն: Բայց այն դառնում է հաղորդակցություն միայն խոսքի հետ համադրությամբ (2): Խորեն Աբրահամյանի ձեռքերը շարժվում են խոսքի հրահանգով, եւ շարժումները հղում են այն իմաստներին, որոնք արտահայտում է նրա դեմքը: Համադրություն բառը կարեւոր է քննարկման հետագա ընթացքի համար: Մարմինը եւ դրա շարժումների առաջացրած գրավչությունն ամբողջական են միայն դեմքի հետ համադրությամբ: Մարդը սկսվում է իր դեմքից: Ըստ Ջորջ Սիմելի , մարդկային դեմքը միաժամանակ եւ ծածկում է, եւ բացահայտում է հոգին (3): Առաջին հայացքից դժվար է հասկանալ, թե ինչ է թաքցնում Խորեն Աբրահամյանի դեմքը, եւ թե ինչ է բացահայտում այն: Մի բան միանշանակ է՝ այն դուրս է հայկականության ամենատարածված պատկերացումներից: Հնարավոր չէ Խորեն Աբրահամյանի դեմքին տեսնել նույն հայկականությունը, ինչն ակնհայտ է Սոս Սարգսյանի, Ֆրունզիկ Մկրտչյանի կամ Ֆրունզե Դովալթյանի դեմքերին: Եվ պատճառը հայկականության մասին քարացած պատկերացումներն են՝ սուր դիմագծեր, թախծոտ հայացք: Խորեն Աբրահամյանի դեմքը թախծոտ չէ, այն կարելի է բնորոշել մտախոհությամբ, երբեմն՝ նաեւ զայրույթով: Հոնքերը, որոնք հաղորդակցման ամբողջական համակարգ են իրենցից ներկայացնում, կլորավուն դիմագծեր ունեցող Խորեն Աբրահամյանի դեմքին սրություն են հաղորդում, որոնք, կախված վիճակում համադրվելով շարժումների ընդարձակությանը, խնդիրներ ունեցող, բայց դրանցից չխորշող տղամարդու կերպար են ստեղծում: Խորեն Աբրահամյանի սեւեռուն հայացքը նրա դեմքը վերածում է լուռ պատմողի: «Սարոյան եղբայրներ» (1969) ֆիլմում Խորեն Աբրահամյանի մերկ դեմքը՝ զերծ դիմակներից եւ դիմակի նմանվող գրիմից, ոչինչ չի առաջարկում բացի զգացմունքից, որը փոխվում է՝ կախված տեսարանից, եւ հենց զգացմունքի գերիշխանությունն է, որ ստեղծում է միտք: Խորեն Աբրահամյանի դեմքի ստեղծած միտքը շատ ուրբան է: Վերջինիս քաղաքային հմայքն արտացոլվում է դեմքին զգացմունքների ազատ արտահայտմամբ, ինչն արդյունք է քաղաքի ազատության խորհրդանիշ լինելու. բարկությունը, զարմանքը, հիասթափությունը, վրեժի զգացումն ուղեկցվում են դիմախաղի մկանների հստակ փոփոխություններով, չկա զգացմունքներ զսպելու մղումը: Խորեն Աբրահամյանի դեմքին հատուկ է երեւանյան ինքնագոհությունը, իսկ մի ձեռքը գրպանը դրած քայլելու սովորությունը եւ կանգնելիս՝ մի ոտքն առաջ դնելը ձեւավորում են ոչ թե քաղաքին պատկանող, այլ քաղաքն իրեն «հնազանդեցրած» տղամարդու կերպար: Այսպիսով, Խորեն Աբրահամյանի դեմքն արտահայտում է միտք, եւ նրան սեքսուալ է դարձնում հենց այդ միտքը, որը կինոպատումներում բացահայտվում է ոչ ամբողջապես եւ ոչ միանգամից, եւ դառնում է ցանկալի իր առեղծվածայնությամբ՝ ստեղծելով սեքսուալության մասին նոր պատկերացումներ, իսկ արտիստին դարձնելով խորհրդանիշ՝ սեքսուալության, երեւանյան մշակույթի եւ հայ կինո ու թատերական արվեստի:


text: Հին Եգիպտոսի ճարտարապետություն - Վիքիպեդիա՝ ազատ հանրագիտարան Իսիդայի տաճարը Հին Եգիպտոսի ճարտարապետություն, ճարտարապետության տեսակ Հին Եգիպտոսի քաղաքակրթության մեջ, որը զարգացել է Նեղոսի ափի երկայնքով՝ տաք կլիմայի եւ որոշակի բուսականության պայմաններում։ Բազմադարյա պատմության ընթացքում այն առանձնանում է իր պահպանողականությամբ[1]։ Հնարավոր չէ սահմանել հնագիտական ճշգրիտ թվեր. հարկավոր է ներկայիս գիտելիքներով դասակարգել հուշարձանները տվյալ ժամանակաշրջանի Դինաստիաների հերթականությամբ[2] կամ դարաշրջաններով. Վաղ թագավորության ճարտարապետություն Հին թագավորության ճարտարապետություն Միջին թագավորության ճարտարապետություն Նոր թագավորության ճարտարապետություն Ուշ ժամանակաշրջանի, ուշ թագավորության ճարտարապետություն Հելլենիստական Եգիպտոսի ճարտարապետություն 1 Հին Եգիպտոսի ճարտարապետության տարբերակիչ առանձնահատկություններ 2 Վաղ թագավորության ճարտարապետություն 3 Հին թագավորության ճարտարապետություն 4 Միջին թագավորության ճարտարապետություն 5 Նոր թագավորության ճարտարապետություն 5.1 Ամառնայի արվեստ 6 Ուշ թագավորության ճարտարապետություն 7 Հին Եգիպտոսի անվանի ճարտարապետներ Հին Եգիպտոսի ճարտարապետության տարբերակիչ առանձնահատկություններ[խմբագրել | խմբագրել կոդը] Ռեհմիրի պարտեզը նրա գերեզմանից (TT100), մոտ 1504 −1425 թթ մ.թ.ա., XVIII դինաստիա, Նոր թագավորություն հինեգիպտական խոյակներ Հին Եգիպտոսը, որը հիմք դրեց ճարտարապետությանը, տարօրինակ, բուսազուրկ երկիր էր[3]։ Ծառերը նույնքան քիչ էին, ինչքան եւ աֆրիկյան անապատների մյուս օազիսներում, այստեղ հիմնականում աճում էին արմավենիներ, որոնք տալիս էին վատորակ փայտ եւ եղեգներ։ Այս ամենը մեծապես նպաստեց, որ հիմնական շինանյութեր դառնան հում աղյուսն ու քարը, գլխավորապես՝ կրաքարը՝ հայթայթված Նեղոսի հովտից, ինչպես նաեւ ավազաքարն ու գրանիտը [3]։ Քարը հիմնականում օգտագործվում էր թաղումների եւ գերեզմանների համար, մինչդեռ աղյուսն օգտագործվում էր պալատների, բերդերի, քաղաքների հարեւանությամբ կառուցվող շինությունների եւ տաճարների, ինչպես նաեւ տաճարների համար օժանդակ շինությունների կառուցման նպատակով։ Հինեգիպտական տները կառուցում էին Նեղոսից բերված ցեխով։ Այն թողնում էին արեւի տակ, որպեսզի չորանա եւ շինարարության համար պիտանի դառնա։ Հինեգիպտական ճարտարապետության տարբերակիչ առանձնահատկություններ[1]. ներքին բակեր, այգիներ բաց հովանոց–պատկերասրահներ հարթ տանքիներ, որոնք օգտագործվում էին, որպես տեռասներ (կտուրներ) Եգիպտական շատ քաղաքներ չեն պահպանվել մինչեւ մեր օրերը, քանի որ գտնվում էին Նեղոսի ջրհեղեղային գոտում, որի մակարդակը բարձրացել է ամեն հազարամյակ, դրա հետեւանքով շատ քաղաքներ խորտակվել են, իսկ շինարարության նպատակով օգտագործված ցեխը գյուղացիների դաշտերի համար պարարտանյութ է դարձել։ Հին քաղաքների տեղերում կառուցվել են նորերը, այդ պատճառով էլ հին բնակավայրերը չեն պահպանվել։ Բայց եւ այնպես Հին Եգիպտոսի չոր կլիման պահպանել է հում աղյուսով շինված որոշ կառույցներ` Դեյր Էլ Մեդինա գյուղը, Կահուն[4]՝ քաղաք, որը ծաղկեց Միջին թագավորությունում, (ժամանակակից Էլ–Լահունը), ամրոցներ Բուհենում[5] եւ Միրգիսում։ Հինեգիպտական ճարտարապետության հիմնական հասկացողությունը հիմնված է կրոնական հուշարձանների, համեմատաբար լավ պահպանված կառույցների ուսումնասիրության հիման վրա [6]։ Թեբեական դարաշրջանում մետաղական ամրացումներ, ըստ երեւույթին, բացարձակապես չեն օգտագործվել, միայն հազվադեպ օգտագործվել են ծիծեռնակի պոչի նման փայտե կեռներ` քարերը միմյանց միացնելու (Մեդինետ–Աբու Աբիդոս) կամ էլ ճեղքված մոնոլիտները միասին պահելու համար (Լուկսորի կոթողը)[2]։ Ներքին եւ արտաքին պատերը, ինչպես նաեւ սյուներն ու պիրսները ծածկվում էին հիերոգլիֆիկ եւ պատկերազարդ որմնանկարներով եւ փորագրություններով [3]։ Եգիպտական շենքերի զարդարման դրդապատճառները խորհրդանշական են եւ առնչվում են կրոնական կամ պատմական պատճառների հետ։ Այդպես եւ հաճախ հանդիպում են արմավենու տերեւներ, պապիրուսի ծածկոցներ, լոտոսի ծաղիկներ[6]։ Հիերոգլիֆներն օգտագործվել են պատմական իրադարձությունները, պատերազմները, աստվածներին, փարավոնների իշխանությունը նկարագրելու նպատակով։ Վաղ թագավորության ճարտարապետություն[խմբագրել | խմբագրել կոդը] Հիմնական հոդված՝ Մաստաբա Մոնումենտալ ճարտարապետության հուշարձանները չեն պահպանվել, քանի որ այդ ժամանակաշրջանում շինարարական հիմնական նյութը հեշտությամբ ավերվող հում աղյուսն էր։ Օգտագործվել են նաեւ կավ, եղեգն եւ փայտ։ Աղյուսաերեսպատման եւ փայտանյութի կեղեւի ու դեկորների համադրությունը կարեւոր առանձնահատկություն է, որը թույլ է տալիս այդ աշխատանքները վերագրելու Վաղ թագավորության ժամանակաշրջանի արվեստին։ Քարն օգտագործվում էր զուտ որպես հարդարման միջոց։ Այս դարաշրջանին է պատկանում ֆասադային պալատների տեսակը, որոնց պատկերները հանդիպում են I դինաստիայի փարավոնների քարակոթողների վրա։ Այս կառույցների առանձնահատկությունները հաճախ կրկնվել են թագավորական սարկոֆագների տեսքով։ Պաշտամունքային եւ հուշահամալիրային կառույցներն ավելի լավ են պահպանվել, քան պալատները. դրանք առաջին հերթին սրբավայրեր են սերդաբներ եւ մաստաբաներ։ Սրբավայրերի զարդարանքը դեռեւս կապ է պահպանում փայտե ճարտարապետության հետ, որի մեջ օգտագործված է եղեգնի հյուսքի զարդարանք։ Վաղ թագավորության ժամանակաշրջանում ձեւավորվեց եւ նախագծման այնպիսի տեխնիկա, ինչպիսին փխրուն քիվերն էին, դեկորատիվ ֆրիզները (ճարտարապետություն) եւ խորը խորշով դռների ձեւավորումը։ Տաճարային ճարտարապետության ավանդույթներից շատերը արտացոլված են հուշահամալիրային կառույցի տեսքով, որը շատ կարեւոր էր հինեգիպտական մշակույթի համար, այն որոշիչ դեր ուներ հուղարկավորության պաշտամունքի մեջ։ I - II դինաստիաների հուղարկավորությունները կենտրոնացած էին Մեմֆիսի (Եգիպտոս)| եւ Աբիդոսի տարածքում, որոնք թաղման պաշտամունքի կենտրոն էին։ Հին թագավորության ճարտարապետություն[խմբագրել | խմբագրել կոդը] Հիմնական հոդվածներ՝ Ջոսերի բուրգ եւ Գիզայի բուրգեր Ջոսերի դամբարանային համալիրի վերականգնված մուտքը Սահարայում Մ.թ.ա. մոտ XXX դ.–ում I դինաստիայի փարավոն Նարմերը կամ Մենես, Վերին եւ Ներքին Եգիպտոսները միավորեց մեկ պետության մեջ՝ Մեմփիս (Եգիպտոս) մայրաքաղաքով։ Հզոր կենտրոնացված պետության ստեղծումը փարավոնի տիրապետության տակ, որը համարվում է Ռա աստծո որդին, թելադրեց եւ ճարտարապետական կառույցների հիմնական տեսակը՝ դամբարան, որ արտաքին միջոցներով փոխանցում էր աստվածության գաղափարը։ III եւ IV դինաստիաների տիրակալների օրոք Եգիպտոսը հասնում է իր բարձրագույն վերելքին։ Ստեղծվում են չափերով ամենամեծ թագավորական դամբարանները, որոնց կառուցման վրա տասնյակ տարիներ աշխատել են ոչ միայն ստրուկները, այլ նաեւ գյուղացիները։ Պատմական այս ժամանակաշրջանը հաճախ անվանում են «բուրգերի ժամանակաշրջան», որի լեգենդար հուշարձանները չէին ստեղծվի Եգիպտոսում՝ առանց ճշգրիտ գիտությունների եւ արհեստների փայլուն զարգացման։ Քարե մոնումենտալ ճարտարապետության ամենավաղ հուշարձաններից մեկը III դինաստիայի Ջոսեր փարավոնի հուղարկավորության կառույց–համալիրն է։ Այն կառուցվել է եգիպտ ճարտարապետ Իմհոթեփի ղեկավարությամբ (չնայած այս պլանը մի քանի անգամ ենթարկվել է էական փոփոխությունների)։ Հրաժարվելով մաստաբայի ավանդական ձեւերից՝ Իմհոթեփը կանգ առավ ուղղահայաց հիմքով բուրգի վրա՝ բաղկացած վեց աստիճանից։ Մուտքը հյուսիսային կողմում էր։ Հիմքի տակ փորված էին ստորգետնյա միջանցքներ եւ հորեր, որոնց ներքեւում գտնվում էր հուղարկավորության պալատը։ Ջոսերի հուղարկավորության համալիրը ներառում էր նաեւ հարավային կենոտաֆ գերեզմանոցը՝ հարակից Սերդաբ մատուռով, եւ հեբ–սեդ ծիսակարգի համար նախատեսված բակը։ Աստիճանային բուրգեր կառուցել են նաեւ III դինաստիայի այլ փարավոններ (բուրգեր Մեդումում եւ Դահշուրում, որոնցից մեկն ադամանդաձեւ է)։ Գիզայի բուրգերը Բուրգ–դամբարանի գաղափարն իր կատարյալ արտահայտությունը գտավ գերեզմանատներում, որոնք կառուցվել են Գիզայում IV դինաստիայի — Քեոփս, (Խուֆու), Խաֆրեն (Խաֆրա) եւ Մինքերին (Մենկաուր) փարավոնների համար, դեռեւս հին ժամանակներից այդ կառույցները համարվել են աշխարհի հրաշալիքներից։ Դրանցից ամենամեծը կառուցվել է ճարտարապետ Քեմյունի կողմից Քեոփս փարավոնի համար (Քեոփսի բուրգ։ Յուրաքանչյուր բուրգի համար կառուցվեց տաճար, որի մուտքը Նեղոսի կողմից էր եւ տաճարին միանում էր երկար փակ միջանցքով։ Բուրգերի շուրջ շարքերով տեղադրվեցին մաստաբաները։ Միկերինի բուրգը մնաց անավարտ, այն ավարտին է հասցրել փարավոնի որդին, նա շարունակել է կառուցել ոչ թե քարե բլոկներով, այլ աղյուսներով։ V—VI դինաստիաների հուղարկավորոթյան համալիրներում հիմնական դերը հատկացվում է տաճարներին, որոնք առանձնանում են իրենց շքեղությամբ։ Հին թագավորության ժամակաշրջանի վերջում ի հայտ է գալիս շինության նոր տեսակ՝ արեւային տաճար։ Այն կառուցվել է բարձր տեղ եւ շրջապատվել պարսպով։ Ընդարձակ բակի կենտրոնում կանգնեցվել է քարե հսկայական մատուռ - կոթող՝ ոսկեզօծ պղնձե գագաթով եւ հսկայական զոհասեղանով։ Կոթողը խորհրդանշում էր սուրբ քարը՝ բեն–բենը, որի վրա, ըստ լեգենդի, ծագել է արեւը՝ ծնվելով Միանձնուհի (առասպելաբանություն) անդունդից։ Ինչպես բուրգերը, այնպես էլ արեւային տաճարը, միանում էր հովտի դարպասներով՝ երկար ծածկված անցումներով։ Առավել հայտնի արեւային տաճարների թվին է պատկանում Նիուսերրայի տաճարը Աբիդոսում[7]։ Միջին թագավորության ճարտարապետություն[խմբագրել | խմբագրել կոդը] Մ.թ.ա.2050թ. Մենթուհոթեփ I–ը վերամիավորեց Եգիպտոսը եւ վերականգնեց փարավոնների միասնական զորությունը Թեբեի հովանու ներքո։ Միջին թագավորությունը Հին թագավորությունից բաժանող դարաշրջանը կարեւոր նշանակություն ունեցավ եգիպտացիների հոգեւոր կյանքում։ Երկրի փլուզումը, պատերազմները, կենտրոնի անկումը եւ փարավոնների աստվածային հզորությունը հիմք հանդիսացան անհատականության առաջացման համար։ Եգիպտացիների անհատականությունը հիմնականում դրսեւորվեց նրանով, որ բոլորն սկսեցին մտահոգվել իրենց անմահության մասին։ Հիմա արդեն ոչ միայն փարավոններն ու ազնվականները, այլ նաեւ հասարակ մահկանացուներն սկսեցին պահանջել արտոնություններ անդրշիրիմյան կյանքի համար։ Այսպես է առաջացել մահից հետո հավասարության գաղափարը, որն անմիջապես արտացոլվեց մահացածների պաշտամունքի մեջ։ Գնալով այն պարզեցվեց։ Մաստաբա տիպի դամբարանները դարձել էին անհարկի շքեղություն։ Հավերժական կյանքն ապահովելու համար բավական էր մեկ սալաքար, որի վրա գրվում էին կախարդական խոսքեր եւ այն ամենը, ինչ հետագա կյանքի համար պահանջվում էր հանգուցյալի կողմից։ Միեւնույն ժամանակ փարավոնները շարունակում էին կառուցել բրգաձեւ դամբարաններ՝ ցանկանալով ընդգծել գահի օրինականությունը, չնայած որ դրանք արդեն այն բուրգերը չէին, որոնք կառուցվել էին Հին Թագավորության դարաշրջանում. չափերը զգալիորեն փոքրացել էին, կառույցների համար որպես շինանյութ օգտագործում էին ոչ թե երկտոննա բլոկներ, այլ հում–աղյուս, փոխվել էր նաեւ երեսպատման ձեւը։ Հիմքը կառուցում էին ութ կապիտալ քարե պատերից ՝ բուրգի կենտրոնից թեք ճառագայթներ տանելով դեպի իր անկյունը եւ դեպի նրանցից յուրաքանչյուրի կենտրոնը։ Այդ պատերից 45 աստիճան անկյան տակ կային եւս ութ պատեր, նրանց միջեւ եղած բաժանումները լցվում էին քարե բեկորներով, ավազով, աղյուսով։ Բուրգերը վերեւից երեսպատվում էին կրաքարային սալիկներով՝ իրար միանալով փայտե ամրակներով։ Ինչպես Հին Թագավորությունում՝ բուրգի արեւելյան կողմում հուղարկավորության տաճարն էր, որից դեպի հովիտ գնացող փակ անցուղի կար։ Այդ բուրգերն այսօր ավերակի կույտեր են։ Մենթուհոթեպ II փարավոնի հուղարկավորության տաճարը Բուրգերի հետ միասին, որոնք փաստորեն պատճենեցին Հին Թագավորության բուրգերը, ստեղծվեցին հուղարկավորության նոր կառույցներ՝ համատեղելով բուրգի եւ ժայռե դամբարանի ավանդական ձեւը։ Այս հուշարձաններից ամենանշանավորը Դեյր Էլ– Բահրիում կառուցված Մենթուհոթեփ II–ի դամբարանն էր, դեպի որը տանում էր հովտից սկսվող 1200 մ երկարությամբ եւ 32 մ լայնությամբ, քարե պատերով պարսպված մի ճանապարհ։ Դամբարանների գլխավոր մասը հուղարկավորության տաճարն էր՝ սյունազարդ նախասրահով։ Թեքահարթակը կենտրոնից տանում էր դեպի երկրորդ կտուր, որտեղ դահլիճը երեք կողմից շրջապատվում էր սյունասրահներով։ Դահլիճի կենտրոնում քարակառույց բուրգն էր, որի հիմքը բնական ժայռ էր։ Արեւմտյան կողմում բաց սյունազարդ գավիթ էր՝ ելքը դեպի դահլիճ եւ ժայռափոր սրբարան։ Փարավոնի գերեզմանը գտնվում էր սյունասրահի տակ։ Միջին Թագավորության նշանավոր կառույց է Ամենեմհեթ III–ի հուշահամալիրը Հավարայում։ Բուրգը կառուցված է աղյուսով եւ երեսպատված է կրաքարով, հուղարկավորության պալատը փորված է դեղին քվարցիտի ամբողջական ապառաժից։ Հատկապես հայտնի է բուրգի հուղարկավորության տաճարը։ Այդ տաճարը մշակույթի պատմության մեջ հիշատակվում է «լաբիրինթոս» անունով։ Տաճարն ընդգրկում էր 72000 քմ տարածք եւ երկու շարասյունով բաժանվում էր երեք նրբանցքի, որոնցից կենտրոնականն ավելի բարձր էր, քան կողայինները, լուսավորվում էին պատերի վերին մասերում գտնվող տարբեր բացվածքներից։ Միջին Թագավորության ժամանակաշրջանում կառուցված բազմասյուն տաճարներից ամենաակնառուն Լաբիրինթոսն է։ Նրա սյուները ձեւավորված էին բուսական զարդարվեստով, որը համապատասխանում էր Արեւի տաճարի սիմվոլիզմին։ Սյուներն ամենից շատ նմանվում էին պապիրուսի ցողունների փնջերի, կային նաեւ բուսազարդ խոյակներ ունեցող սյուներ՝ պապիրուսի կամ լոտոսի ծաղիկների պատկերներով։ Բոլոր սյուներն աչքի էին ընկնում գունավոր նախշերով եւ ոսկեզօծ զարդարմամբ։ Խոյակների եւ ծանր առաստաղի միջեւ եգիպտացիները տեղադրում էին ներքեւից անտեսանելի փոքր խորանարդի սալաքարեր, որոնց շնորհիվ թվում էր, թե աստղային երկնքի տակ ոսկե աստղերով զարդարված առաստաղը լողում է օդում։ Եգիպտոսի ճարտարապետության մեջ ավանդական սյուներին զուգահեռ ի հայտ եկավ սյուների նոր ձեւ։ Նոր թագավորության ճարտարապետություն[խմբագրել | խմբագրել կոդը] Նոր թագավորության ճարտարապետության եւ արվեստի մեջ առաջատար դեր ունեն Թեբաները (Եգիպտոս)։ Կարճ ժամանակամիջոցում նրանցում կառուցվում են ճոխ պալատներ ու տներ, հոյակապ տաճարներ, որոնք ձեւափոխում են Թեբեի տեսքը։ Քաղաքի փառքը շարունակվել է դարեր շարունակ։ Տաճարների կառուցումն իրականացվել է երեք հիմնական ուղղություններով. ստեղծվել են վերգետնյա, ժայռափոր եւ կիսաժայռափոր տաճարային համալիրներ։ Լուկսորի տաճարի դարպասները Վերգետնյա տաճարները ունեին ուղղանկյուն հատակագիծ, զանգվածեղ ու բարձր պատեր, դեպի Նեղոս տանող լայն ճանապարհ, որն ուղեկցվում էր Սֆինքսի արձաններով։ Տաճարի մուտքն սկսվում էր պիլոններով (սյունաշար), որի ներքին երկու աստիճանները տանում էին վերին հարթակ։ Արտաքին կողմից պիլոնին կցված էին բարձր ձողափայտեր, իսկ նրանց առջեւ կանգնեցված էին փարավոնի հսկա արձաններ ու ոսկեզօծ կոթողներ։ Մուտքից բացվում էր գունավոր բակի սյունասրահը, որն ավարտվում էր բակի մակերեւույթից փոքր–ինչ վերեւ կառուցված պորտիկով։ Բակի կենտրոնում գտնվում էր զոհաքարը, իսկ նրա հետեւում՝ տաճարի խորքում, աղոթարանն էր՝ բաղկացած մի քանի սրահներից։ Զոհաքարի կենտրոնում եղել է սրբազան նավ՝ գլխավոր աստծո արձանով, իսկ մյուս երկուսում՝ աստվածուհի-կնոջ եւ աստված-որդու արձանները։ Աղոթարանի շուրջը՝ պարագծի երկայնքով, ձգվում էր շրջանցիկ միջանցք, որտեղից դռները տանում էին այլ սրահներ, տաճարի գրադարան, արձանների պահեստ, հատուկ ծեսերի սենյակներ։ Տաճարների այս տեսակին են պատկանում Թեբասի երկու տաճարներ՝ Քառնաքը եւ Լյուքսորը։ Ռամզես II -ի տաճարի ճակատային մասը Աբու-Սիմբելում Ժայռափոր տաճարային համալիրները շրջված «Т» տառ են հիշեցնում։ Տաճարի ճակատային մասը փորվում էր ժայռի արտաքին մասում, մնացած բոլոր տարածքները գտնվում էին խորքում։ Այդպիսի տաճարի օրինակ է Ռամզես II–ի տաճարը Աբու Սիմբելում։ Համալիրը բաղկացած է երկու կառույցներից՝ մեծ եւ փոքր տաճարներից։ Մեծը նվիրված է փարավոնին եւ երեք աստվածներին՝ Ամոն, Ռա, Փթահ։ Փոքրը կառուցվել է աստվածուհի Հաթորի պատվին, որի կերպարը համապատասխանում էր Ռամզես II–ի կնոջ՝ Նեֆերտարիի կերպարին։ Նոր թագավորության ճարտարապետության մեջ նշանակալի նորամուծություն էր գերեզմանի առանձնացումը հուղարկավորության տաճարից։ Ավանդույթը խախտող առաջին փարավոնը Թութմոս I –ն էր, ով որոշեց իր մարմինը թաղել ոչ թե հուղարկավորության տաճարի ճոխ դամբարանում, այլ կիրճում փորված գերեզմանի մեջ, այսպես կոչված՝ «Թագավորների հովտում»։ Հուղարկավորության տաճար Հաթեշփսութ Հաթեփսութի հուշահամալիրը Դեյր էլ-Բահրիում Կիսաժայռափոր տաճարի օրինակ է Դեյր էլ-Բահարիում Հաթշեպսութ թագուհու տաճարը։ Նա իր տաճարը կառուցել է Մենթուհոթեպի II-ի տաճարի կողքին։ Նրա տաճարը գերազանցում էր Մենթուհոթեպի տաճարին ինչպես չափերով, այնպես էլ զարդարանքի հարստությամբ։ Այն իրար վրա դրված երեք խորանարդների համադրություն էր։ Ճակատային մասի ձեւավորումը հիմնված էր տեռասների հորիզոնական գծերի ուղղությունների վրա։ Ստորին աստիճանում կար մի սյունասրահ, որը ձգվում էր արեւելյան պատի ամբողջ երկարությամբ, իսկ մեջտեղից բաժանվում էր թեքահարթակով։ Դեպի երկրորդ կտուր տանում էր մի սանդուղք, որն ակնհայտորեն թեքահարթակի շարունակությունն էր։ Ամառնայի արվեստ[խմբագրել | խմբագրել կոդը] Ախենաթենի իշխանություն գալուց հետո սկսվում է Աթոնին նվիրված տաճարների կառուցումը։ Տաճարներն առաջվա նման տեղորոշված էին արեւմուտքից արեւելք, իսկ նրանց տարածքը շրջապատված էր պարսպով։ Մուտքը ձեւավորված էր ցածր պիլոններով եւ ձողափայտերով։ Նրանք կառուցված էին աղյուսով, այդ պատճառով էլ չեն պահպանվել մինչեւ մեր օրերը։ Ամառնայի ճարտարապետության առանձնահատկությունը տաճարի բազմասյուն տանիքից հրաժարվելն էր. այսպես արեգակնային աստվածության հետ հաղորդակցությունն առավել բաց ու անմիջական էր։ Աստվածության ավանդական արձանը հեռու էր պահվում մարդկանց աչքերից, ատոնիզմում այդպիսի արձան ընդհանրապես չկար. այն փոխարինվել էր հենց արեւով[8]։ Ուշ թագավորության ճարտարապետություն[խմբագրել | խմբագրել կոդը] Հորուս աստծո տաճարը Էդֆուում Այս ժամանակաշրջանում Եգիպտոսում թագավորական ինքնավարության դերն զգալիորեն ընկնում է, իսկ քահանայության զորությունը նկատելիորեն ամրապնդվում։ Մ.թ.ա 1085թ. կառավարությունն անցնում է Սմենդեսին, որից հետո լիբիական ազնվականության ներկայացուցիչները գրավում են գահը։ Հիմնադիրը Շեշոնկ I -ն էր, ով կարճ ժամանակով կրկին միավորում է Եգիպտոսը։ Ուշ թագավորության իշխաններից շատերը, ընդօրինակելով մեծ թագավորներին, շինարարություններ էին կատարում Քառնակում, (օրինակ` Ամուն տաճարի ժամանակակից մուտքը կառուցվել է Շեշոնկ I –ի օրոք։ Պահպանվել է նաեւ փարավոն Թահարկայի կոլոնեզը։ Քուշի օրոք կառուցվում են բրգաձեւ աղյուսե դամբարաններ)։ Ընդհանուր առմամբ շենքերի կառուցումը ուղղորդվում էր դեպի դասական ավանդույթներ։ XXVI դինաստիայի տիրապետության օրոք թեբաները կորցնում են իրենց քաղաքական եւ գեղարվեստական արժեքը։ Եգիպտոսի նոր մայրաքաղաք է դառնում Սաիսը։ Սաիսյան շրջանի ճարտարապետական հուշարձանները գրեթե չեն պահպանվել։ Ոչ անվանի համալիրներում առկա են վերգետնյա եւ ժայռափոր կառույցներ, օգտագործվում են տաճարային ճարտարապետության որոշ տարրեր` հիպոստիլ, պիլոն, սրահների շղթա։ Պարսկական տիրապետության դարաշրջանի ճարտարապետությունը աստիճանաբար մերժում է մոնումենտալ համալիրների տեսակը։ Հին աստվածներին նվիրված տաճարներն ավելի փոքր են կառուցվում։ Նոր թագավորության դասական կոլոնադայի տեսակը պահպանվում է, բայց միեւնույն ժամանակ նկատելիորեն ավելանում է դեկորի շքեղությունն ու մանրամասն մշակումը։ Հույների կողմից Եգիպտոսը նվաճվելուց հետո տեղի է ունենում տեղական գեղարվեստական մշակույթի սինթեզ հնագույն ավանդույթների հետ. դա անխուսափելի էր եւ արդյունավետ մշակույթի համար։ Նոր սինթեզող ոճի ինքնատիպությունը արտահայտվում է Քառնակի Պտղոմեոս III-ի տաճարի, Էդֆուիի Հորուսի տաճարի եւ մոտակայքում գտնվող «Իսիդի» համալիրի վրա, որը Հերոդոտոսն անվանել է «Եգիպտոսի մարգարիտ» [7]։ Հին Եգիպտոսի անվանի ճարտարապետներ[խմբագրել | խմբագրել կոդը] Ինիեն Հեմյունունու Հին Եգիպտոսի քանդակագործություն ↑ 1,0 1,1 Евгений Поляков Архитектура Древнего Египта. — Архитектура Древнего мира. — Томск: ТГАСУ, 2016. — Т. 1. Архитектура стран Древнего Востока. — 401 с. — ISBN 9785041320867 ↑ 2,0 2,1 О. Шуази История архитектуры. — М.: Академия Архитектуры, 1937. — Т. 1,2. — 704 с. ↑ 3,0 3,1 3,2 R. G. Blakemore, History of Interior Design and Furniture: From Ancient Egypt to Nineteenth-Century Europe, John Wiley and Sons 1996, p.100 ↑ 6,0 6,1 Dieter Arnold, Byron Esely Shafer Temples of Ancient Egypt, I.B.Tauris, 2005 ↑ 7,0 7,1 Афанасьева В., Луконин В., Померанцева Н. Искусство Древнего Египта. // Малая история искусств. Искусство Древнего Востока. — М., 1976. ↑ Jessica Joyce Christie, Jelena Bogdanovic, Eulogio Guzmán Political Landscapes of Capital Cities. — University Press of Colorado, 2016. — С. 39—42. — 425 с. — ISBN 9781607324690 «Տաճարների կառուցում»// Կրուշկոպ Յու. Ս., Մուրիգինա Ն. Ֆ., Չերկասովա Ե. Ա. – «Քրեստոմատիա հին աշխարհի պատմության» 1975թ. «Իսիսը եւ Օսիրիս»ը// Նեմիրովսկի Ա. Ի. «Հին առասպելներ». Մերձավոր Արեւելք։ Գիտական եւ գեղարվեստական հանրագիտարան։ — 2001թ. «Մահացածների գիրքը» // Հին Արեւելքի պոեզիա եւ արձակ / հր. եւ vst.st. Բրագինսկի Ի. -1973թ. «Ամենհոթեպ III–ի արձանագրությունը Մեմնոնիայից» //Հին Արեւելքի պատմության քրոստոմատիա/ Գլխ. խմբ. Ստրուվե Վ. Վ.- 1963թ. Պոմերանցեւա Հ. «Հին Եգիպտոսի արվեստի գեղագիտական հիմքերը » 1976թ. «Արվեստի ընդհանուր պատմություն»։ 6 հատորով Վեյմառն Բ. — հ.1.«Հին աշխարհի արվեստը », 1956թ. Գնեդիչ Պ.Պ. - «Հնագույն ժամանակների արվեստի պատմություն» 2000թ. Կինկ Հ. Ա. - «Հինեգիպտական տաճար» - 1979թ. 1979. «Հին Եգիպտոսի մշակույթը» / հր. խմբ. Կացնելսոն Ի. - 1976: Նատե Մ. Է. - «Նեֆերտիտիի օրոք» 1965թ. Պերեպյոլկին Յու. Ա. - «Ամեն-Հոպտա IV -ի հեղաշրջումը» - 1967թ. «Թութանհամոնը եւ նրա ժամանակը» Հոդվածների ժողովածու / Էդ. Դանիլովա Ի. — 1976թ. BNF: 11960049f · LCCN: sh85006781 Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել Հին Եգիպտոսի ճարտարապետություն կատեգորիայում։ Ստացված է «https://hy.wikipedia.org/w/index.php?title=Հին_Եգիպտոսի_ճարտարապետություն&oldid=7808860» էջից


text: «Զարուհի» - «ՆԱՎԱՍՏԻՆ ԱՌԱՆՑ ԾՈՎԻ ԿՅԱՆՔ ՉՈՒՆԻ...» «ՆԱՎԱՍՏԻՆ ԱՌԱՆՑ ԾՈՎԻ ԿՅԱՆՔ ՉՈՒՆԻ...» 11 տարի տեւողությամբ միջնադարյան տեխնոլոգիաներով, հինավուրց գործիքների օգտագործմամբ կառուցված Կիլիկյան Հայաստանի առեւտրային առագաստանավ «Կիլիկիա»-ն այսօր ապրում է Սեւանում եւ մոտակա ժամանակաշրջանում նավարկության չի պատրաստվում: «ԻՐԱՎՈՒՆՔԻ» զրուցակիցը «Այաս» ծովային հետազոտությունների ակումբի նախագահ, «Կիլիկիա» նավի նավապետ ԿԱՐԵՆ ԲԱԼԱՅԱՆՆ է: «Այս տարի Կիլիկիան դառնում է 12 տարեկան: Ճամփորդության ընթացքում 63 նավահանգիստ ենք այցելել, Եվրոպայի եւ Ասիայի 25 երկրներում եղել, անցել ենք ավելի քան 15.000 ծովային մղոն: Մեր մասնագիտության, մեր աշխարհի մեջ տարբերվողը միայն ու միայն ծովն է, ալիքները, ծովի հետ մեր շփումը... Ճամփորդությունը ստիպում է մտածել, բնության հետ երկար շփվելիս կյանքի փիլիսոփայական հարցերն են վերհանվում: Նավաստին առանց ծովի կյանք չունի: Հայաստանում այս ուղղությունը մարդկանց շնորհիվ զարգանում է՝ անկախ նրանից, թե ինչքան խոչընդոտներ, արգելքներ կան»,- պատմում է նավապետը եւ վստահեցնում, որ նավը սիրո կուտակում է, եւ որ նավաստու համար ամենակարեւորը համբերությունն է, որովհետեւ օրերով, շաբաթներով, ամիսներով կարող ես նավարկել ու ափ չտեսնել: «Կիլիկիայի» երկարությունը 20 մ է, լայնությունը` 5 մ, բարձրությունը` 4,85 մ, ջրատարողությունը` 50 տ, առագաստազինումը` լատինական առագաստ` 100 ք. մ. մակերեսով: Միջնադարում այդպիսի նավերի վրա տեղափոխում էին խաչակիրներին, ապրանքներ էին մատակարարում ամբողջ Միջերկրական ծովով եւ ավելի հեռու: 2002 թվականի մայիսին Սեւանա լճի նավարկությամբ է «մկրտվել» «Կիլիկիան»: Նավը կառուցվել է 13-րդ դարում Կիլիկյան Հայաստանում մեծ տարածում ունեցած համանման նավերի օրինակով՝ ամբողջովին կրկնելով հին նավերին՝ սկսած ընդհանուր տեսքից մինչեւ ամենափոքրիկ ձեւավորումը, որոնց մանրամասները նավի անձնակազմն ուսումնասիրել է գրքերից, նկարներից։ Կառուցմանն օգնել են նաեւ գծագրերը, որոնց մակարդակով վերականգնվել են 26 նավատեսակներ, որ գոյություն ունեին պատմական Հայաստանի տարածքում՝ գետային, լճային, ծովային միջավայրում: Նույնությամբ են կարված անգամ անձնակազմի հագուստները։


text: Ադրբեջանի նախագահը կրկին փորձեց Հաղթանակի 75-ամյակը ծառայեցնել հայ ժողովրդի նկատմամբ թշնամական քարոզչությանը 08/05/2020 schedule10:25 ԱԳՆ մամուլի խոսնակի մեկնաբանությունը Ադրբեջանի նախագահի՝ «ՏԱՍՍ» լրատվական գործակալությանը հարցազրույցում՝ Հայաստանի վերաբերյալ մեկնաբանություններին: ԱԳՆ լրատվական ծառայությունից ներկայացնում են Աննա Նաղդալյանի պատասխանն ամբողջությամբ: Համոզված ենք, որ պատմական հիշողությունը մարդկային արժանապատվության կարեւորագույն արժեքն է, իսկ այդ պատմական հիշողության կեղծումը, եւ այն նեղ քաղաքական շահերին ծառայեցնելու փորձերը վկայում են, որ դրանց հեղինակները չունեն ո՛չ պատմության, ո՛չ արժանապատվության եւ ո՛չ էլ հիշողության զգացում: Ցավով պետք է արձանագրեմ, որ Ադրբեջանի նախագահը հերթական անգամ փորձ արեց Երկրորդ համաշխարհային պատերազմում նացիզմի դեմ տարված հաղթանակի 75-ամյակը ծառայեցնել հայ ժողովրդի հանդեպ տասնամյակներ վարվող իր թշնամական քարոզչությանը: Հայ ժողովրդի ներդրումը երկրորդ համաշխարհային պատերազմում՝ դաշնակիցների հաղթանակի գործում, ոսկե տառերով է գրված համաշխարհային պատմության էջերին: Մենք հպարտությամբ ենք հիշում բոլոր հերոս հայորդիների անունները թե՛ Կարմիր բանակի եւ նրա ազգային դիվիզիաների, թե՛ հակահիտլերյան կոալիցիայի անդամ երկրների բանակներում, թե՛ դիմադրության շարժման եւ թե՛ հետախուզության շարքերում: Իրենց նվիրմամբ եւ խիզախությամբ նրանք արժանի եղան իրենց նախնինների եւ ազգային հերոսների, այդ թվում՝ առաջին համաշխարհային պատերազմի տարիներին փառքով պսակված մարտիկների հիշատակին: Այսօր Հայաստանի Հանրապետության տարածքում պետության պահպանության եւ խնամքի ներքո գտնվում են Հայրենական Մեծ պատերազմի մասնակիցների շուրջ վեց հարյուր հուշարձաններ: Հենց վերջիններս են մեր միասնական հաղթանակի պատմության անխոս վկաները: Մենք դատապարտում ենք հուշարձանների հանդեպ բոլոր ոտնձգությունները՝ ոչ միայն խոսքով, այլեւ այն իրողությամբ, որ Հայաստանի պատմության ընթացքում երկրորդ համաշխարհային պատերազմի մարտիկներին նվիրված որեւէ հուշարձան չի ենթարկվել ոտնձգության: Այս տեսակետից Ադրբեջանի ղեկավարությանը պարզապես հարց եմ ցանկանում ուղղել, որի պատասխանը բոլորս ակնկալում ենք գործով. արդյոք ե՞րբ է վերականգնվելու Չարդախլու բնակավայրում Հայրենական մեծ պատերազմի հերոսների, այդ թվում՝ խորհրդային մարշալներ Հովհաննես Բաղրամյանին եւ Համազասպ Բաբաջանյանին նվիրված հուշարձանները, որոնք ավերվել են Ադրբեջանի Հանրապետության շրջանում: 05/02/2019schedule14:17 Արցախը որոշիչ ձայն եւ ներգրավվածություն պետք է ունենա իրական եւ տեւական կարգավորման գործընթացում. Նաղդալյան


text: Նատաշա Կորոլյովան տեսանյութ է հրապարակել՝ ցուցադրելով Կիրկորովի եւ Ալեգրովայի հետ թղթախաղը` մերկանալու պայմանով - Լուրեր Հայաստանից - Թերթ.am


text: Եթե Օսկանյանը միանա "Հանրապետականին" , կպարզվի` նա մայր Թերեզան է. քաղաքագետ « Եթե Օսկանյանը միանա "Հանրապետականին" , կպարզվի` նա մայր Թերեզան է. քաղաքագետ Հեղինակ՝ henadmin 04/10/2012 12:56 "Կովկաս" ինստիտուտի տնօրեն, քաղաքագետ Ալեքսանդր Իսկանդարյանը այսօր "Հենարան" ակումբում անդրադարձավ ԱԺ պատգամավոր Վարդան Օսկանյանի գործին: "Ես չեմ քննարկի այն, թե այդ գործը իսկապես կապված է այն հանցանքների հետ, որոնք կատարել է պարոն Օսկանյանը, թե դա քաղաքական ենթատեքստ ունի: Դա ակնհայտորեն այնպիսի գործ է, որը կապված է քաղաքականության հետ: Վարդան Օսկանյանը երկրորդ մարդն է "Բարգավաճ Հայաստան" կուսակցությունում, որը նախագահական ընտրություններում բավականին լուրջ մրցակից կլինի: Տարբեր երկրներում քաղաքական գործիչները պայքարում են տարբեր գործիքներով` մի երկրում դա "Կալաշնիկով" ինքնաձիգն է, մյուսում` ճնշում գործադրելու տարբեր ձեւերը, մեկ այլ երկրում` մամուլը կամ կոմպրոմատները",-նշեց քաղաքագետը: Նրա խոսքով` սա պարզապես միջոց է "Բարգավաճ Հայաստան" կուսակցության "մեջքը կոտրելու", ինչը փորձ եղավ անել նաեւ խորհրդարանական ընտրությունների ժամանակ, սակայն փորձը ձախողվեց, քանի որ "Բարգավաճ Հայաստանը" չաջակցեց հանրապետականներին եւ կոալիցիայի մաս չկազմեց: Քաղաքագետը կարծում է, որ այժմ ճնշում գործադրելու մեթոդները բավականին լուրջ են, սակայն դրանք կարող են նաեւ հակադարձ ազդեցությունն ունենալ, քանի որ կարող են առաջ քաշել "Բարգավաճ Հայաստանի" զայրույթը, ինչի արդյունքում հանրապետականների համար հակառակ արդյունքը կստացվի: "Պարոն Օսկանյանին ձերբակալել չի կարելի, քանի որ դա Հայաստանի նկատմամբ դրսից այնպիսի արձագանք կառաջացնի, որ օգուտն ավելի քիչ կլինի, քան վնասը: Այս պայքարում կպարտվի նա, ում նյարդերն առաջինը տեղի կտան",-նկատեց քաղաքագետը: Բանախոսի համոզմամբ` իշխանություններին նյարդայնացնում է ոչ թե այն, որ "Բարգավաճ Հայաստանը" կմասնակցի ընտրություններին, այլ այն, որ այս կուսակցությունն իսկապես կարող է ձայների լուրջ քանակություն հավաքել: Ալեքսանդր Իսկանդարյանը հավելեց նաեւ, որ կարեւոր չէ` ինչ մեղադրանքներ են ներկայացվել Օսկանյանին, քանի որ այս գործի հիմքում քաղաքականությունն է: "Եթե վաղը պարոն Օսկանյանը միանա Հանրապետական կուսակցությանը, կպարզվի որ նա մայր Թերեզան է, եւ այդ հարցը կդադարի արդիական լինել",-նշեց քաղաքագետը:


text: Երբ տղամարդը վերջնականապես սիրահարվի, ապա այլեւս չի կարող լքել այդ ճակատագրական կնոջը. Կենդանակերպի ճակատագրական կանայք | Iravunk.com Երբ տղամարդը վերջնականապես սիրահարվի, ապա այլեւս չի կարող լքել այդ ճակատագրական կնոջը. Կենդանակերպի ճակատագրական կանայք 17.03.2019 18:22 ԱԽ ԿԱՆԱՅՔ Կարիճ- Չնայած այն բանին, որ նա կարող է հագած լինել նորաձեւությունից վաղուց դուրս եկած պիջակ ու պատռած ջինսեր, միեւնույն է, չի կորցնի գայթակղիչ կնոջ իր կերպարը։ Նա ունակ է հմայել իր մի հայացքով։ Նրա զգայական շարժուձեւը խոսում է այն մասին, որ նա չափազանց վտանգավոր է իր հետ խաղալու համար։ Միեւնույն ժամանակ՝ այս ճակատագրական գայթակղիչ կինը երբեք իրեն մոտ չի թողնի, եթե վատ տրամադրություն ունենա։ Երկվորյակներ- Եթե այս կինը սառն է, դա չի նշանակում, որ նա չի կարող բարեհաճ լինել նրա նկատմամբ, ով իրեն դուր է գալիս։ Նա արտակարգ հումորի զգացում ունի ու շատ լավ զրուցակից է։ Այս կինը կարողանում է ոգեշնչել, չնայած միեւնույն ժամանակ՝ այնպես վարպետորեն է դրսեւորում այն, թե որքան է ինքն անպաշտպան ու խոցելի, որ նրա կողքին գտնվող ցանկացած տղամարդ իրեն գերմարդ է զգում ու սուզվում հաճոյախոսությունների մեջ։ Առյուծ- Այս հպարտ կինը միայն իր տեսքով ճառագայթում է իր փառասիրությունը։ Նա ունակ է իշխել ցանկացած տղամարդու, իսկ վերջինս կկատարի նրա բոլոր ցանկությունները։ Այս կինն իր տղամարդուն միշտ ուշադրության կենտրոնում է պահում ու զգոն է եւ կարող է առիթի դեպքում ցույց տալ նրա տեղը։ Նրան ամենաշատը դուր է գալիս փայլել հասարակության մեջ ու ու դեպի իրեն գրավել այլոց ուշադրությունը։ Կշեռք- Այս կինը պարզապես պաշտում է շքեղությունն ու իր շուրջը եղած ամեն գեղեցիկ բան։ Այն ամենը, ինչի մասին նա երազում է, իրեն ուշադրությամբ շրջապատելն ու շքեղ կին լինելն է։ Նա այնպես է կարողանում շատ բնական կերպով մանիպուլյացնել տղամարդկանց, որ ոչ մի այլ կին դա չի կարող այդպես վարպետորեն անել։ Բայց ճակատագրական կանանց ամենաշատը դուր է գալիս տղամարդկանց հետ խաղաղ համաձայնագիր կնքել։ Իրեն վերապահում է նրանց կառավարելու դերը։ Կույս- Այս կանանց լավ է հաջողվում կառավարել տղամարդկանց ու նրանց օգնությամբ հասնել իրենց առջեւ դրված նպատակներին։ Նա միշտ կձգտի կատարելության՝ շարունակ կատարելագործելով դիմախաղն ու ժեստերը։ Եվ եթե նա ժամանակի հետ չվերածվի փնթփնթացող մեկի, ապա բոլոր հնարավորություններն ունի ճակատագրական կին դառնալու։ Ցուլ- Աստղային երկնակամարի այս ներկայացուցիչն օժտված է ճակատագրական կնոջ բոլոր հատկանիշներով։ Նրա բնածին կանացիությունն ու բացառիկ ճաշակն անտարբեր չեն թողնում տղամարդկանց։ Բայց նա մի բնավորության գիծ ունի, որը նրան կարող է մատնել։ Դա նյութական բարեկեցության նկատմամբ ունեցած նրա տենչն է։ Եվ եթե տղամարդու առջեւ նա միանգամից չբացի իր բոլոր խաղաքարերը, ապա այդ տղամարդն ամեն բան կարող է հասկանալ միայն կատարյալ սնանկ ճանաչվելու դեպքում։ Խեցգետին- Առաջին հայացքից դժվար է հասկանալ, որ ձեր առջեւ այն նույն ճակատագրական կինն է։ Բայց եթե այս կինը ստիպված է եղել կյանքում խորը հիասթափություն ապրել, ապա դրա բոլոր նշանները կլինեն իր դեմքին։ Հենց որ նա սկսի ամբողջովին հասկանալ տղամարդկային հոգեբանությունը, ապա իր ձեռք բերած փորձով կսկսի մանիպուլյացնել իր զուգընկերոջը։ Իսկ եթե կարողանա ներշնչել նրան, որ ինքը նրա համար միակն է, ապա երկար ժամանակով նրան կկապի իրեն։ Եվ երբ տղամարդը վերջնականապես սիրահարվի, ապա այլեւս չի կարող լքել այդ ճակատագրական կնոջը։ Ջրհոս- Նա պաշտում է յուրաքանչյուր նոր բան ու ձգտում է ազատության, եւ դրա համար էլ այս բոլոր գծերը բնորոշ են ճակատագրական կնոջը։ Նա հումորի գերազանց զգացում ունի ու այն ցուցադրում է միայն առաջին անհրաժեշտության դեպքում։ Դրանով այս կինը դեպի իրեն է ձգում իր զուգընկերոջը։ Եվ հենց որ նա տարվում է այս կնոջով, վերջինս սկսում է այդ տղամարդու հանդեպ կիրառել իր կանացի փորձարարությունները, թեպետ չէր խանգրաի, որ նա փոքր-ինչ համբերատար ու հաշվենկատ լիներ։ Ձկներ- Նա ինչ-որ կախարդանք ունի իր մեջ ու տղամարդկանց գերում է իր հմայքով։ Նրա զինանոցում խաղերի հավաքածու կա, որը շատ է դուր գալիս տղամարդկանց։ Բայց որքան շատ է նա բացվում զուգընկերոջ առջեւ, այնքան արագ է նա կորցնում նրա հանդեպ հետաքրքրությունը։ Այս թերությունը նրան թույլ չի տալիս հայտնվել առաջին տեղում, չէ՞ որ ճակատագրական կինը միշտ տղամարդուն լարվածության մեջ է պահում ու թույլ չի տալիս իրեն մոտենալ մինչեւ վերջին պահը։ Խոյ- Այս նշանի կնոջը հատուկ չէ իմանալ տղամարդկանց հետ շփվելու էթիկետը։ Նա կարող է ամենաանհարմար պահին իրեն թույլ տալ այնպիսի բան, որ հատուկ չէ ճակատագրական կանանց։ Նրա բնատուր եսասիրությունն ու անտակտությունն ունակ են իրենից վանել արական սեռի ցանկացած ներկայացուցչի։ Եվ նրա մոտ այլեւս երբեք ցանկություն չի առաջանում մտերմանալ նրա հետ։ Իսկ տղամարդուն նվաճելու համար նա պետք է սովորի ավելի թույլ երեւալ, քան իրականում կա։ Աղեղնավոր- Սա իսկական Ամազոնուհի է՝ անսանձ էության բոլոր որակներով։ Նրան հատուկ չէ կոկետությունը ու տղամարդկանց առջեւ սեթեւեթելու ունակությունը։ Նա սիրում է ճշմարտությունը ու անկեղծ հայտարարություններ է անում, որոնցից զուգընկերների մոտ արգելակում է սկսվում։ Նույնիսկ, եթե նա վերանայի իր վարքագծի բոլոր տարատեսակները, նա երբեք չի էլ մոտենա ճակատագրական կնոջ կարգավիճակին։


text: Անգելա Մերկել. «Թուրքիան կազմված չէ միայն Էրդողանից եւ կառավարությունից» - Լուրեր Հայաստանից 17.08.2017 ● 14:48 Գերմանիայի կանցլեր Անգելա Մերկելն անընդունելի է համարում Եվրամիության (ԵՄ) եւ Թուրքիայի միջեւ գոյություն ունեցող մաքսային միության վերաբերյալ պայմանագիրը: Հիշեցնենք, որ թուրք-գերմանական հարաբերությունները լարվել էին, երբ 2016թ. հունիսի 2-ին Բունդեսթագը ընդունել էր Հայոց ցեղասպանությունը ճանաչող եւ դատապարտող բանաձեւ: Դրանից հետո Թուրքիան արգելել էր գերմանացի պաշտոնյաների մուտքը Ինջիրլիքի ռազմաբազա: Լարվածությունը խորացել էր 2016թ հուլիսի 15-ին ռազամական հեղաշրջման փորձից հետո Գերմանիայի դիրքորոշման պատճառով: Գերմանիան հրաժարվել էր Թուրքիային արտահանձնել քաղաքական ապաստան ստացած Թուրքիայի քաղաքացիներին:


text: Անկիցա Տուջման - Վիքիպեդիա՝ ազատ հանրագիտարան հուլիսի 24, 1926(1926-07-24) (95 տարեկան) Զագրեբ, Սերբերի, խորվաթների եւ սլովակների թագավորություն Անկիցա Տուջման (խորվ.՝ Ankica Tuđman, օրիորդական ազգանունը` Ժումբար (խորվ.՝ Žumbar, հուլիսի 24, 1926(1926-07-24), Զագրեբ, Սերբերի, խորվաթների եւ սլովակների թագավորություն), 1991-1999 թվականների անկախ Խորվաթիայի առաջին նախագահի Ֆրանյո Տուջմանի այրին։ Նրանց որդին` Միրոսլավ Տուջմանը, Խորվաթիայի վեհաժողովի անդամ էր եւ 2009 թվականի ընտրություններում նախագահի թեկնածու։ 2 Խորվաթիայի առաջին տիկին 3 Այրի Անկիցա Ժումբարը ծնվել է Զագրեբում, 1926 թվականի հուլիսի 24-ին։ Ավարտել է Զագրեբի տարրական դպրոցը եւ մասնագիտացված դպրոցում սովորել հյուրանոցների կառավարում, այնուհետեւ թողել է ուսումը եւ 1944 թվականի մայիսին միացել պարտիզաններին[1]։ 18 տարեկան հասակում նա հանդիպել է իր ապագա ամուսնուն` Ֆրանյո Տուջմանին, Չազմայում, որտեղ նա գլխավորում էր Հարավսլավիայի ժողովրդական ազատագրական բանակի Զագրեբի 10-րդ կորպուսի բաժինը։ 1945 թվականի հունվարին նրան Չազմայից ուղարկել են Բելգրադի բարձրագույն հրամանատարություն։ Անկիցան վերադարձել է Զագրեբ այն բանից հետո, երբ պարտիզանական ուժերը նույն թվականի մայիսին ազատագրել են քաղաքը։ Դրանից հետո նա Տուջմանի հետ տեղափոխվել է Բելգրադ, աշխատանքի անցել Հարավսլավիայի արտաքին գործերի նախարարությունում եւ 1945 թվականի մայիսի 25-ին ամուսնացել Տուջմանի հետ։ Զույգը շուտով ունեցել է երեք երեխա՝ երկու որդի եւ մեկ դուստր` Միրոսլավը (1946–2021), Ստեպանը (ծնվ.` 1948) եւ Նեվենկան (ծնվ.` 1951)[1]: 1954 թվականին Անկիցա Տուջմանը հանձնել է ավարտական քննություն եւ ընդունվել Բելգրադի համալսարան՝ անգլերեն սովորելու համար։ Սակայն, նա հեռացել է երկրորդ կուրսից՝ որոշելով անգլերենի դասընթացներ անցնել Հարավսլավիայի արտաքին գործերի նախարարությունում։ 1960 թվականին նրա ամուսինը ստացել է գեներալ-մայորի կոչում, բայց 1961 թվականին որոշել է թողել զինվորական ծառայությունը եւ ամբողջ ընտանիքի հետ վերադառնալ Զագրեբ։ Հաստատվելով այդտեղ՝ Ֆրանյո Տուջմանը հիմնադրել է Խորվաթիայում աշխատավորական շարժման պատմության ինստիտուտը (խորվ.՝ Institut za historiju radničkog pokreta Hrvatske), որն այժմ կոչվում է Խորվաթիայի պատմության ինստիտուտ (խորվ.՝ Hrvatski institut za povijest) եւ դարձել է նրա առաջին տնօրենը։ Սակայն 1967 թվականին ազատվել է այդ պաշտոնից եւ ստիպված հրաժարվել Հարավսլավիայի կոմունիստների միության անդամակցությունից։ 1972 եւ 1981 թվականներին Ֆրանյո Տուջմանը դատապարտվել է ազատազրկման[1]։ Խորվաթիայի առաջին տիկին[խմբագրել | խմբագրել կոդը] 1990 թվականի խորհրդարանական ընտրություններում Խորվաթիայում նախորդ 50 տարիների ընթացքում առաջին անգամ բազմակուսակցական ընտրություններում Խորվաթիայի ժողովրդավարական համագործակցությունը, Անկիցա Տուջմանի ամուսնու գլխավորությամբ, զգալի մեծամասնություն է ստացել Սաբորում (խորհրդարան) եւ 1990 թվականի մայիսի 30-ին նա ընտրվել է Խորվաթիայի Սոցիալիստական հանրապետության Նախագահության Նախագահ։ Նույն թվականի հուլիսի 25-ին կոլեկտիվ նախագահությունը վերացվել է եւ ներդրվել է Խորվաթիայի նախագահի պաշտոնը։ Երկիրը շուտով ձեռք է բերել անկախություն։ 1991-1995 թվականներին տեւած պատերազմի ընթացքում Անկիցան հիմնադրել է Խորվաթիայի երեխաների հումանիտար հիմնադրամ ոչ առեւտրային կազմակերպությունը, որի նպատակն է եղել օգնել պատերազմի վետերանների եւ աղքատ ընտանիքների երեխաներին[1]։ Այրի[խմբագրել | խմբագրել կոդը] 1999 թվականի դեկտեմբերին` ամուսնու մահից հետո, Անկիցան եւ նրա ընտանիքը հաճախակի ենթարկվել են հանրային քննադատության, հատկապես Տուջմանի իրավահաջորդ` Ստեպան Մեսիչի կողմից։ Անկիցան, որը հիմնադրման օրվանից Խորվաթիայի ժողովրդավարական համագործակցություն կուսակցության անդամ է եղել, վտարվել է կուսակցությունից, Տուջմանի կողմնակից ավելի լիբերալ եւ արեւմտամետ, կուսակցության նախագահ` Իվո Սանադերի ղեկավարության օրոք, որը 2003 թվականից մինչեւ պաշտոնանկություն երկու ժամկետով զբաղեցրել է Խորվաթիայի վարչապետի պաշտոնը։ Այնուամենայնիվ, 2012 թվականին Անկիցան վերադարձել է կուսակցություն, որը ղեկավարել է Թոմիսլավ Քարամարկոն՝ ստանալով թիվ 002 անդամատոմսը։ 2006 թվականին նա հրատարակել է «Իմ կյանքը Ֆրանչեկի հետ» գիրքը[1]։ Անկիցան ունի յոթ թոռ՝ Նինան եւ Իվանը (Միրոսլավ Տուջմանի երեխաները), Սինիշան եւ Դեյանը (Նեւենկայի երեխաները), Աննա Մարիան, Ներան եւ Անտոն Ֆրանյոն (Ստեպանի երեխաները)[1]։


text: Կառավարության հետ եկել ենք համաձայնության, որ տրանսպորտային նոր ցանցի ներդրումն արվելու է վարկի միջոցով։ Այս մասին լրագրողների հետ զրույցում ասաց Երեւանի քաղաքապետ Հայկ Մարությանը: Նրա խոսքով՝ գումարը բավականին մեծ է, համայնքն այդքան գումար չունի, պետությունը պետք է օգնի համայնքին, իսկ քննարկումները եղել են այն մասին, թե ինչ ֆորմատով է լինելու, ինչ վարկ է լինելու, ինչ կերպով է վարկը տրամադրվելու, նաեւ թե ինչպես է գործելու ցանցը: «Սրանք հարցեր են, որոնք շատ երկար մտորելու եւ քննարկելու տեղ ունեն, որովհետեւ թե՛ գումարներն են մեծ, թե՛ պատասխանատվություն է մեծ, եւ ի վերջո համակարգը պետք է ճիշտ աշխատի, միայն ավտոբուսներ գնելով չի։ Ամենահեշտն ավտոբուսը գնելն է, ամենադժվար պրոցեսը՝ թե ինչպես են այդ ավտոբուսներն աշխատելու, ինչ համակարգով է աշխատելու տոմսային համակարգը, գնային քաղաքականությունը: Շատ հարցեր կան, դրա համար երկար է տեւում»,- ասաց քաղաքապետը։


text: Իգոր Դոդոնը Փաշինյանին հրավիրել է Մոլդովա - Լուրեր Հայաստանից - Թերթ.am Իգոր Դոդոնը Փաշինյանին հրավիրել է Մոլդովա 20:49 • 14.05.18 Մոլդովայի նախագահ Իգոր Դոդոնն անդրադարձել է Եվրասիական տնտեսական բարձրագույն խորհրդի նիստի շրջանակներում Հայաստանի վարչապետ Նիկոլ Փաշինյանի հետ հանդիպմանը: Ինչպես հաղորդում է «Արմենպրես»-ը, Մոլդովայի նախագահը Հայաստանի վարչապետի հետ հանդիպման մանրամասներ է հայտնել «Ֆեյսբուք»-ի իր էջում կատարած գրառման միջոցով : «Եվրասիական տնտեսական բարձրագույն խորհրդի նիստի շրջանակներում ես ծանոթացա Հայաստանի վարչապետ Նիկոլ Փաշինյանի հետ, ընդգծեցի դինամիկ զարգացող երկկողմ հարաբերությունները, մասնավորապես՝ պատմության մեջ առաջին անգամ Մոլդովայի նախագահի այցը Հայաստան 2017թ. նոյեմբերին: Իր կողմից պարոն Փաշինյանը հաստատեց հայկական պատվիրակության մտադրությունը աջակցել Եվրասիական տնտեսական միությունում Մոլդովային դիտորդի կարգավիճակ տալուն: Նա նաեւ խոսեց մեր ժողովուրդների միջեւ բարեկամական հարաբերությունների եւ Մոլդովայի պատմության եւ մշակութային կյանքին հայերի նշանակալի մասնակցության մասին: Խոսակցության ավարտին ես հաստատեցի իմ մասնակցությունը Ֆրանկոֆոնիայի գագաթնաժողովին, որը կկայանա հոկտեմբերին: Բացի այդ՝ ես Նիկոլ Փաշինյանին հրավիրել եմ այցելել Մոլդովա»,- գրել է Իգոր Դոդոնը:


text: Վարչապետ. Պետությունը պատրաստ է իր ամբողջ գործիքակազմը ծառայեցնել բիզնեսի զարգացմանը - Umba.am 23 հունվարի 2013 | | Լուրեր, 2013 Թեգեր՝ Տիգրան Սարգսյան, ՀՀ էկոնոմիկայի նախարարություն, ՀՀ վարչապետ, Հայաստանի արդյունաբերողների եւ գործարարների միության նախագահ, Արսեն Ղազարյան, Համաշխարհային բանկ Հունվար 23, 2013 | News.am Վարչապետ Տիգրան Սարգսյանի գլխավորությամբ կառավարությունում տեղի է ունեցել խորհրդակցություն Հայաստանի արդյունաբերական ոլորտի ձեռնարկությունների ներկայացուցիչների հետ: Կառավարության մամուլի ծառայությունից հայտնում են, թե, ողջունելով ներկաներին' կառավարության ղեկավարը նշել է. «Այսօրվա մեր հանդիպման նպատակն է առարկայորեն քննարկել, թե ինչպես կառավարությունը կարող է օժանդակել ձեզ, որպեսզի 2013 թ. ձեր արտադրական հզորությունները մեծանան, արտադրության ֆիզիկական ծավալներն ավելանան, եւ ինչպես կարող ենք խթանել արտահանման ծավալի աճը: Պետությունը պատրաստ է իր ամբողջ գործիքակազմը ծառայեցնել այդ նպատակին: Այսպիսի միջոցառումներ մենք առաջին անգամ իրականացրինք 2009-ին, երբ ձեւավորվեց Օպերատիվ շտաբը, եւ կառավարությունը քննարկում էր բիզնեսի ներկայացրած առարկայական ծրագրերը' նպատակ ունենալով օգնել նրանց հաղթահարել ճգնաժամի բացասական հետեւանքները: Մենք տրամադրեցինք վարկային ռեսուրսներ, պետական երաշխիքներ, փորձեցինք օգնել ձեռնարկություններին, եւ այդ ծրագրերը որոշակի հաջողություն ունեցան: Երկրորդ քայլով բանակցություններ վարեցինք ներկրողների հետ' արտահանման դաշտ տեղափոխվելու հարցի շուրջ: Շատ ներմուծողներ, մասնավորապես, ալկոհոլային խմիչքների, հյութերի արձագանքեցին մեր առաջարկին, սկսեցին ՀՀ-ում ձեւավորել նոր արտադրական հզորություններ եւ ներկրողներից դարձան արտահանողներ: Դա էական նշանակություն ուներ վճարային հաշվեկշռի համար, քանի որ, թեպետ վերջին երեք տարում արտահանման աճի տեմպը 2 անգամ բարձր է ներմուծման աճի տեմպից, ներմուծման ծավալը դեռեւս 2.5 անգամ գերազանցում է արտահանման ծավալին»: Վարչապետը նշել է, որ էկոնոմիկայի նախարարությանը հանձնարարված է մանրակրկիտ վերլուծություն իրականացնել Հայաստան ներմուծվող եւ այն ապրանքների վերաբերյալ, որոնք մեր երկիրը կարող է արտադրել: «Հաշվի առնելով, որ նախորդ տարի էապես նվազել են արտասահմանյան ուղղակի ներդրումները մեր տնտեսության մեջ, եւ տնտեսական աճը ապահովել ենք մեր սեփական ռեսուրսների հաշվին, 2013 թ. եւս այս շեշտադրումը պահպանելու ենք, փորձելու ենք ձեզ օգնել»,- ասել է Տիգրան Սարգսյանը: Կառավարության ղեկավարի խոսքով' նոր բիզնես ծրագրերին, ֆինանսական միջոցների, բյուրոկրատական քաշքշուկներին վերաբերող բոլոր առաջարկություններն առանձին առարկայորեն կքննարկվեն եւ միեւնույն ժամանակ կմշակվեն օբյեկտիվ չափանիշներ, թե որ դեպքում է պետությունը միջամտելու: Նախապատվությունը տրվելու է այն գործարարներին, որոնք ունեն գրագետ կառավարման կարողություններ եւ կարողանում են իրենց բիզնեսն ընդլայնել. «Եթե վերջին տարիներին ձեռնարկությունը ցույց է տալիս արտադրական հզորությունների շարունակական աճ, ապա այդ օբյեկտիվ չափանիշներով պետության կողմից օժանդակություն է ստանում, ընդ որում' կոնկրետ դեպքում օժանդակության կոնկրետ գործիքակազմ է կիրառվելու: Ձեր առջեւ խնդիր է դրվում ձեր թիմում քննարկել առկա հնարավորությունները, որպեսզի պետության օժանդակությունը օգտակար եւ նպաստավոր լինի: Այդ տեսակետից 2013 թվականը մեզ համար լարված աշխատանքային տարի պետք է լինի, որովհետեւ 7 տոկոսանոց տնտեսական աճը մեզ հեշտ չտրվեց, իսկ 2013 թ. այդ 7 տոկոսանոց աճին պետք է ապահովենք 6.2 տոկոսի աճ: Դա բավական բարդ խնդիր է՝ հաշվի առնելով, որ համաշխարհային իրավիճակը դեռեւս չի փոխվել. Համաշխարհային բանկը եւ Արժույթի միջազգային հիմնադրամը վերանայել են համաշխարհային տնտեսության աճի ցուցանիշները փոքր-ինչ նվազեցման ուղղությամբ, իսկ դա նշանակում է, որ միասին պետք է ավելի մեծ ջանքեր գործադրենք», - ընդգծել է վարչապետը: Շնորհակալություն հայտնելով քննարկման հնարավորության համար' Հայաստանի արդյունաբերողների եւ գործարարների միության նախագահ Արսեն Ղազարյանը նշել է, որ արդյունաբերության զարգացման աջակցման խորհրդի նիստում հիմնավորվել է կառավարության ներկայացրած գործիքակազմը, որն ուղղված է արդյունաբերության զարգացման մշտական խթանմանը, եւ այժմ անհրաժեշտ է այն հասանելի դարձնել հանրությանը: Հաջորդիվ ծավալվել է մտքերի շահագրգիռ փոխանակություն, որի ընթացքում քննարկմանը մասնակցող գործարարները ներկայացրել են իրենց ղեկավարած ընկերությունների գործունեությանը վերաբերող խնդիրները եւ մտահոգությունները, ինչպես նաեւ հանդես եկել առաջարկություններով հեռանկարային բիզնես ծրագրերի վերաբերյալ: Մասնավորապես, գործարարների մեծամասնության կողմից արծարծվել է բանկային համակարգի կողմից տրամադրվող ֆինանսավորման ոչ նպաստավոր պայմանների հարցը: Հարցի առնչությամբ կառավարության ղեկավարը տեղեկացրել է, որ վարչապետի որոշմամբ ստեղծվել է աշխատանքային խումբ' ՀՀ ֆինանսների, ՀՀ էկոնոմիկայի նախարարությունների եւ ՀՀ կենտրոնական բանկի ներկայացուցիչների մասնակցությամբ, որը պետք է մեկ ամսվա ընթացքում ներկայացնի համալիր միջոցառումների ծրագիր, թե ինչպես ֆինանսական միջոցները հասանելի դարձնել բիզնեսի համար.«Առաջին հերթին խոսքը վերաբերում է տոկոսադրույքներին, գրավի առարկային, բյուրոկրատական քաշքշուկներին: Համաշխարհային բանկը վերլուծություն էր կատարել Հայաստանում բիզնես միջավայրի զարգացման վերաբերյալ եւ արձանագրել, որ առաջին երեք խոչընդոտներն են կոռուպցիան, բյուրոկրատական խնդիրները եւ ֆինանսական միջոցների հասանելիությունը: Այսինքն' ֆինանսական միջոցների հասանելիությունն ավելի լուրջ խնդիր է դարձել բիզնեսի համար, քան հարկային եւ մաքսային վարչարարությունը: Դրա համար փորձում ենք ուսումնասիրել եւ հասկանալ, թե ինչ կարելի է անել' ավելորդ խնդիրները վերացնելու եւ տոկոսադրույքները նվազեցնելու նպատակով», - ամփոփելով խորհրդակցության արդյունքները' ընդգծել է վարչապետ Տիգրան Սարգսյանը: